GBE BUBU Albanian Amerika Tokunɔgbe Arabic Armenian (West) Assamese Bengali Bicol Bislama Cambodian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Gujarati Haitian Creole Hiligaynon Hindi Hungarian Icelandic Igbo Indonesian Italian Japanese Kannada Kiluba Kirghiz Korean Latvian Lithuanian Luganda Malagasy Malayalam Marathi Maya Mizo Mongolian Moore Myanmar Niuean Norwegian Ossetian Palauan Pangasinan Papiamento (Aruba) Papiamento (Curaçao) Persian Polish Portuguese Punjabi Rarotongan Romanian Samoan Sepedi Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tatar Telugu Thai Tiv Tshiluba Tsonga Turkish Twi Ukrainian Urdu Vietnamese\n“Yehowa naɖo wò nuwɔwɔ teƒe na wò, eye fetu didie le Yehowa, . . . gbɔ na wò.”—RUT 2:12.\n1, 2. Aleke ŋugbledede le nyɔnu siwo do dzidzɔ na Yehowa ƒe dzi ƒe Biblia me kpɔɖeŋuwo ŋu ate ŋu akpe ɖe mía ŋui?\nMAWUVƆVƆ̃ na nyɔnu eve gbe toɖoɖo Farao aɖe. Xɔse ʋã gbolo aɖe wòde eƒe agbe afɔku me tsɔ kpɔ Israel-vi ŋkutsala eve ta. Aɖaŋudzedze kple ɖokuibɔbɔ kpe ɖe nyɔnu aɖe ŋu woxɔ ame geɖewo ɖe agbe eye woxe mɔ na Yehowa ƒe amesiamina be wòagaɖi ʋufɔ o. Yehowa Mawu dzixɔse kple amedzrowɔwɔ ƒe gbɔgbɔ ʋã ahosi kple vidada aɖe be wòtsɔ eƒe nuɖuɖu si susɔ na Mawu ƒe nyagblɔɖila. Esiawo nye nyɔnu siwo do dzidzɔ na Yehowa ƒe dzi le Ŋɔŋlɔawo me ƒe kpɔɖeŋu gbogboawo dometɔ ʋɛ aɖewo ko.\n2 Alesi Yehowa wɔ nu ɖe nyɔnu siawo ŋui kple yayra si wòhe vɛ na wo ɖee fia be nusiwo dzea eŋu wu ɖesiaɖee nye gbɔgbɔmenɔnɔme siwo le vevie wu ŋutsu alo nyɔnu nyenye. Le egbexexe si me ŋutilãmenudidiwo bɔ ɖo la, gbɔgbɔmemenyenye tsɔtsɔ ɖo nɔƒe gbãtɔ nyea kuxi. Gake woate ŋu akpɔ kuxi ma gbɔ abe alesi nyɔnu mawuvɔ̃la miliɔn geɖe siwo nye Mawu ƒe amewo ƒe akpa gã aɖe egbea le eɖem fiae ene. Nyɔnu Kristotɔ siawo srɔ̃a xɔse, aɖaŋudzedze, amedzrowɔwɔ, kple nɔnɔme nyui bubu siwo nyɔnu mawuvɔ̃la siwo ŋkɔ woyɔ le Biblia me ɖe fia. Nyateƒee, Kristotɔ ŋutsuwo hã dina be yewoaɖe nɔnɔme si nyɔnu kpɔɖeŋunyuiɖola siwo nɔ anyi le blema ɖe fia la afia. Be míakpɔ alesi míate ŋu awɔ esia ade goe la, mina míadzro Biblia me nuŋlɔɖi siwo ku ɖe nyɔnu siwo míeyɔ le gɔmedzedzea me ŋu ayi ŋgɔ vie.—Romatɔwo 15:4; Yakobo 4:8.\nNyɔnu Siwo Gbe Toɖoɖo Farao Aɖe\n3, 4. (a) Nukatae Sifra kple Pua gbe toɖoɖo Farao esime wode se be woawu Israel-ŋutsuvi yeye ɖesiaɖe si woadzi? (b) Aleke Yehowa ɖo eteƒe na vixela eveawo le woƒe dzinɔameƒo kple mawuvɔvɔ̃ ta?\n3 Le ʋɔnu si woɖi le Nuremberg, le Germany, le Xexemeʋa II megbe la, ame geɖe siwo wobu fɔe ɖe ame gbogbo aɖewo wuwu ta la dze agbagba be yewoado taflatse ɖe hlɔ̃ siwo wodo la ta to wo ɖokui ta ʋiʋli be ɖeko yewole agbagba dzem be yewoawɔ se dzi me. Azɔ tsɔ amesiawo sɔ kple Israel-vi vixela eve, Sifra kple Pua, siwo nɔ blema Egipte le Farao ŋutasẽla aɖe si ŋkɔ womeyɔ o la ƒe dziɖuɣi me kpɔ. Esi Hebritɔwo ƒe dzidziɖedzi do ŋɔdzi na Farao ta la, ede se na vixela eveawo be woakpɔ egbɔ be wowu Hebri-ŋutsuvi yeye ɖesiaɖe si woadzi. Aleke nyɔnuawo wɔ nu ɖe sedede vɔ̃ɖi sia nui? ‘Womewɔ se, si Egipte-fia de na wo la dzi o, boŋ wona ŋutsuviawo nɔ agbe.’ Nukatae nyɔnu siawo mevɔ̃ na amegbetɔ o? Elabena ‘wovɔ̃ Mawu vavã la.’—Mose II, 1:15, 17; Mose I, 9:6.\n4 Ẽ, vixelawo si Yehowa tso, eye eya hã ɖee fia be yenye “akpoxɔnu” na wo eye wòkpɔ wo ta tso Farao ƒe dziku me. (Samuel II, 22:31; Mose II, 1:18-20) Gake Yehowa ƒe yayra metɔ ɖe afima o. Ena Sifra kple Pua ŋutɔwo dzi vi geɖe. Ede bubu nyɔnu siawo ŋu gɔ̃ hã be woŋlɔ woƒe ŋkɔwo kple woƒe nuwɔnawo ɖe eƒe Nya si tso gbɔgbɔ me la me be dzidzime siwo ava le etsɔme naxlẽ, ke Farao ma ya ƒe ŋkɔ bu tegbee.—Mose II, 1:21; Samuel I, 2:30b; Lododowo 10:7.\n5. Aleke nyɔnu Kristotɔ geɖe siwo li egbea ɖe Sifra kple Pua ƒe nɔnɔme ma ke fiae, eye aleke Yehowa aɖo eteƒe na woe?\n5 Ðe nyɔnuwo li abe Sifra kple Pua ene egbea? Ẽ, Woli! Ƒe sia ƒe la, nyɔnu siawo ƒomevi akpe geɖewo ɖea gbeƒã Biblia ƒe xɔxɔgbedasia le dukɔ siwo me “fia ƒe sedede” xe mɔ ɖe enu le, ale wodea woƒe ablɔɖe alo agbe gɔ̃ hã afɔku me. (Hebritɔwo 11:23; Dɔwɔwɔwo 5:28, 29) Esi lɔlɔ̃ na Mawu kple havi ʋã nyɔnu kalẽtɔ siawo ta la, womeɖea mɔ ame aɖeke xea mɔ na wo le Mawu ƒe Fiaɖuƒea ƒe nyanyuia gbɔgblɔ na ame bubuwo me o. Aleae nyɔnu Kristotɔ geɖewo kua kutri le tsitretsiɖeŋu kple yometiti me. (Marko 12:30, 31; 13:9-13) Abe alesi wònɔ le Sifra kple Pua gome ene la, Yehowa nya nyɔnu tɔxɛ dzinɔameƒotɔ siawo ƒe dɔwɔwɔwo nyuie, eye wòaɖe eƒe lɔlɔ̃ afia wo to woƒe ŋkɔwo ŋɔŋlɔ ɖe “agbegbalẽa” me me, ne wonya do dzi vaseɖe nuwuwu ko.—Filipitɔwo 4:3; Mateo 24:13.\nAmesi Nye Gbolo Tsã Do Dzidzɔ na Yehowa ƒe Dzi\n6, 7. (a) Nukae Raxab nya tso Yehowa kple eƒe amewo ŋu, eye aleke sidzedze sia wɔ dɔ ɖe edzii? (b) Aleke Mawu ƒe Nya de bubu Raxab ŋui?\n6 Le ƒe si nye 1473 D.M.Ŋ. me la, gbolo aɖe si woyɔ be Raxab nɔ Kanaantɔwo ƒe du si nye Yerixo me. Anɔ eme be Raxab nya nu tso nudzɔdzɔwo ŋu nyuie. Esime Israel-vi ŋkutsala eve sii tso le eƒeme la, ete ŋu gblɔ Israel ƒe ʋuʋu tso Egipte nukutɔe la ŋu nya vevi aɖewo na wo, togbɔ be esia dzɔ ƒe 40 do ŋgɔ hã! Israel-viwo ƒe Amori-fia Sixon kple Og siwo dzi woɖu eteƒe medidi kura o la hã nɔ nyanya me nɛ. De dzesi alesi sidzedze ma wɔ dɔ ɖe edzii. Egblɔ na ŋkutsalawo be: “Menyae bena, Yehowa le anyigba la tsɔ ge na mi, . . . elabena Yehowa, mia Mawu, enye Mawu le dziƒo afimɛ kple anyigba dzi afii.” (Yosua 2:1, 9-11) Ẽ, nusi Raxab srɔ̃ ku ɖe Yehowa kple nusi wòwɔ na Israel-viwo ŋu de dzi gbɔ nɛ eye wòna wòxɔ edzi se.—Romatɔwo 10:10.\n7 Raxab ƒe xɔse ʋãe wòwɔ nu ɖe enu. Exɔ Israel-vi ŋkutsalawo “le ŋutifafa me,” eye wòwɔ ɖe alesi wòakpɔ xɔxɔ ƒe mɔfiamea si wonɛ dzi esime Israel dze Yerixo dzi. (Hebritɔwo 11:31; Yosua 2:18-21) Ðikeke aɖeke mele eme o be Raxab ƒe xɔsedɔwɔwɔwo do dzidzɔ na Yehowa ƒe dzi, elabena eʋã Kristotɔ nusrɔ̃la Yakobo wòŋlɔ eƒe ŋkɔ kpe ɖe Abraham, Mawu xɔlɔ̃, tɔ ŋu be wòanye kpɔɖeŋu na Kristotɔwo woasrɔ̃. Yakobo ŋlɔ bena: “Nenema ke Raxab, gbolo la hã, ɖe menye dɔwɔwɔwo wotsɔ tso afia nɛ, le esi wòxɔ ame dɔdɔwo, eye wòna woto mɔ bubu dzo la ŋuti o mahã?”—Yakobo 2:25.\n8. Aleke Yehowa yra Raxab ɖe eƒe xɔse kple toɖoɖo ta?\n8 Yehowa ɖo eteƒe na Raxab le mɔ geɖe nu. Le go ɖeka me la, ekpɔ woa kple amesiwo katã va sii tso le eƒeme—siwo nye “fofoa ƒe me tɔwo kple eƒometɔwo”—ta nukutɔe. Emegbe ena amesiawo nɔ “Israel dome,” afisi wòle be woabu wo dumeviwoe le. (Yosua 2:13; 6:22-25; Mose III, 19:33, 34) Gake mese ɖe afima o. Yehowa gatsɔ bubu si nye Yesu Kristo mama nyenye yra Raxab. Amenuveve gã ka gbegbee nye si woɖe fia ame si nye Kanaantɔ trɔ̃subɔla tsã! *—Psalmo 130:3, 4.\n9. Aleke Yehowa ƒe nɔnɔme ɖe Raxab kple nyɔnu Kristotɔ aɖewo ŋu le ƒe alafa gbãtɔ me ate ŋu anye dzideƒo na nyɔnu aɖewoe egbea?\n9 Abe alesi Raxab wɔe ene la, nyɔnu Kristotɔ siwo nɔ anyi tso ƒe alafa gbãtɔ me vaseɖe egbetɔwo dzi dometɔ aɖewo ɖe asi le agbegbegblẽnɔnɔ ŋu be woadze Mawu ŋu. (Korintotɔwo I, 6:9-11) Wo dometɔ aɖewo anya tsi le nuto siwo sɔ kple blema Kanaan, siwo me agbegbegblẽnɔnɔ bɔ ɖo eye wobunɛ be esɔ la me. Ke hã xɔse si wotu ɖe Ŋɔŋlɔa me sidzedze vavãtɔ dzi ʋã wo wotrɔ woƒe agbenɔnɔ. (Romatɔwo 10:17) Eyata woate ŋu agblɔ le nyɔnu siawo ŋu be “ŋu mekpe Mawu le wo ŋuti be, woyɔe be woƒe Mawu o.” (Hebritɔwo 11:16) Bubudedeameŋu ka gbegbee nye si!\nWoyrae ɖe Eƒe Aɖaŋudzedze Ta\n10, 11. Nɔnɔme kae do mo ɖa le Nabal kple Dawid dome si ʋa Abigail be wòaɖe afɔ aɖe?\n10 Nyɔnu wɔnuteƒe geɖe siwo nɔ anyi le blema ɖe aɖaŋudzedze fia le mɔ tɔxɛ aɖewo nu, si wɔe be wonye viɖenu xɔasi aɖe na Yehowa ƒe amewo. Nyɔnu siawo dometɔ ɖekae nye Abigail, amesi nye Israel-vi kesinɔtɔ anyigbatɔ Nabal srɔ̃. Abigail ƒe aɖaŋudzedze na wòxɔ amewo ɖe agbe eye wòxe mɔ ɖe Dawid, si gbɔna Israel-fia nye ge la be meɖi ʋufɔ o. Míate ŋu axlẽ Abigail ƒe ŋutinya le Samuel I, ta 25.\n11 Ŋutinyaa dze egɔme be Dawid kple eyomedzelawo ƒu asaɖa anyi ɖe Nabal ƒe lãhawo gbɔ, eye wokpɔ wo ta zã kple keli naneke maxɔmaxɔe ɖe dɔmenyonyo na wo nɔvi Israel-vi Nabal ta. Esi nuɖuɖu nɔ vɔvɔm le Dawid si la, edɔ ɖekakpui ewo ɖe Nabal gbɔ be woaɖabia nuɖuɖui. Mɔnukpɔkpɔ ʋu ɖi na Nabal fifia be wòaɖe eƒe ŋudzedzekpɔkpɔ ɖe Dawid ŋu afia ahade bubu eŋu abe Yehowa ƒe amesiamina ene. Gake Nabal wɔ nusi to vovo kuraa. Etsɔ dziku helĩhelĩ dzu Dawid eye wonya ɖekakpuiawo dzoe asiƒuƒlui. Esi Dawid se nya siawo la, eƒo ŋutsu 400 siwo bla aʋakpa nu ƒu eye woho be woaɖabia hlɔ̃. Abigail va se srɔ̃a ƒe gbedadaɖeamegbɔa eye wòwɔ kaba le aɖaŋudzedze me heɖo nuɖuɖu gbogbo aɖe ɖa be woatsɔ wo afa dzii na Dawid. Emegbe eya ŋutɔ hã yi Dawid gbɔ.—kpukpui 2-20.\n12, 13. (a) Aleke Abigail ɖe aɖaŋudzedze kple nuteƒewɔwɔ na Yehowa kple eƒe amesiamina fiae? (b) Nukae Abigail wɔ esi wotrɔ yi aƒeme, eye nukae dzɔ?\n12 Esi Abigail do go Dawid la, alesi wòtsɔ ɖokuibɔbɔ bia nublanuikpɔkpɔe la ɖe bubu deto si nɔ esi na Yehowa ƒe amesiamina la fia. Egblɔ be: “Yehowa ana nye aƒetɔ ƒe aƒe nali ke, elabena Yehowa ƒe aʋawo wɔm nye aƒetɔ le,” eye wògblɔ kpee be Yehowa atsɔ Dawid aɖo amegãe ɖe Israel nu. (kpukpui 28-30) Le ɣemaɣi ke me la, Abigail ɖe dzinɔameƒo fia gblɔ na Dawid be ne meɖu eɖokui dzi o la, ana wòava ɖe hlɔ̃fe. (kpukpui 26, 31) Abigail ƒe ɖokuibɔbɔ, bubu deto, kple nuŋububu nyuie na Dawid nyɔ le eɖokui me. Eɖo eŋu be: “Woakafu Yehowa, Israel ƒe Mawu, si dɔ wò ɖa nèva kpem egbe! Woakafu wò nunya, eye woakafu wò, amesi xe mɔ nam egbe be, nyemagaɖe hlɔ̃fe . . . o!”—Kpukpui 32, 33.\n13 Esi Abigail trɔ yi aƒeme la, etsɔ dzinɔameƒo di be yeana ye srɔ̃a nanya be yetsɔ nunana aɖewo yi na Dawid. Gake kaka wòava ɖo la ‘emu aha vlevlevle.’ Eyata elala vaseɖe esime eƒe mo kɔ eye wògblɔe nɛ. Aleke Nabal wɔ nui? Eƒe dzi fa ɖe dɔme nɛ ale gbegbe be nusi woate ŋu ayɔ be lãmetutudɔ dze edzi. Le ŋkeke ewo megbe la, Mawu ƒoe wòku. Esi Dawid se be Nabal ku la edo srɔ̃ɖeɖe ƒe nya ɖe Abigail, amesi dze ƒã be eƒe nu wɔ nuku nɛ eye wòbunɛ vevie la gbɔ. Abigail lɔ̃ ɖe Dawid ƒe nyaa dzi.—Kpukpui 34-42.\nÐe Nàte Ŋu Anɔ abe Abigail Enea?\n14. Abigail ƒe nɔnɔme kawoe míadi be míatu ɖo vevie?\n14 Ðe nèkpɔ nɔnɔme aɖewo le Abigail me si wò—ŋutsu alo nyɔnu—nàdi be yeatu ɖo veviea? Ðewohĩ èdi vevie be yeawɔ nu aɖaŋudzedzetɔe kple nunyatɔe ne kuxiwo do mo ɖa. Alo ɖewohĩ èdina be yeaƒo nu le dziɖeɖi kple tufafa me ne ame bubu siwo dome nèle ƒe nyawo le sesẽm. Ne alea wòle la, ɖe manyo be nàdo gbe ɖa na Yehowa tso eŋu oa? Edo ŋugbe be yeana nunya, nugɔmesese, kple tamebubu ŋutete amesiwo katã ‘biana le xɔse me.’—Yakobo 1:5, 6; Lododowo 2:1-6, 10, 11.\n15. Nɔnɔme kawo me koŋue wòle vevie be nyɔnu Kristotɔwo naɖe nɔnɔme siwo Abigail ɖe fia la afia le?\n15 Nɔnɔme nyui siawo le vevie vevietɔ ne nyɔnu aɖe srɔ̃ si gbɔ wòle la nye dzimaxɔsetɔ si metsɔa Biblia ƒe gɔmeɖosewo vevie o alo mebunɛ kuraa o. Ðewohĩ enoa ahatsu. Mɔkpɔkpɔ li be ŋutsu siawo ava trɔ nɔnɔme. Wo dometɔ geɖe wɔe nenema—zi geɖe la gbɔgbɔ fatu, bubu deto, kple agbenɔnɔ dzadzɛ si wo srɔ̃nyɔnuwo ɖe fia tae.—Petro I, 3:1, 2, 4.\n16. Nɔnɔme ka ke mee nyɔnu Kristotɔ ɖale le aƒea me o, aleke wòaɖee afiae be woa kple Yehowa ƒe ƒomedodo le vevie na ye wu ɖesiaɖe?\n16 Kuxi ka ke mee wòahiã be nàdo dzi le le aƒea me o, ɖo ŋku edzi be Yehowa li akpe ɖe ŋuwò ɣesiaɣi. (Petro I, 3:12) Eyata dze agbagba be nàdo ŋusẽ ɖokuiwò le gbɔgbɔ me. Do gbe ɖa nàbia nunya kple dzi fatu. Ẽ, te ɖe Yehowa ŋu to Biblia sɔsrɔ̃ edziedzi, gbedodoɖa, ŋugbledede, kple hadede kple hati Kristotɔwo me. Abigail srɔ̃ ƒe gbɔgbɔmememanyemanye mekpɔ ŋusẽ ɖe Abigail ƒe lɔlɔ̃ na Mawu kple eƒe nɔnɔme ɖe eƒe amesiamina ŋu dzi o. Gɔmeɖose dzɔdzɔe dzie wònɔ te ɖo wɔ nu. Le aƒe siwo me srɔ̃ŋutsuwo nye mawusubɔla kpɔɖeŋunyuiɖola le gɔ̃ hã la, nyɔnu Kristotɔ dea dzesii be ele be yeayi edzi awɔ dɔ vevie atu yeƒe gbɔgbɔmemenyenye ɖo ahalé eme ɖe asi. Nyateƒee, agba le srɔ̃ŋutsua dzi le Ŋɔŋlɔa nu be wòakpɔ srɔ̃anyɔnu ƒe gbɔgbɔ kpakple ŋutilã me nuhiahiãwo gbɔ, gake nyɔnua ŋutɔe ‘atsɔ vɔvɔ̃ kple dzodzo nyanya awɔ eƒe xɔxɔdɔ lae.’—Filipitɔwo 2:12; Timoteo I, 5:8.\nExɔ “Nyagblɔɖila ƒe Fetu”\n17, 18. (a) Dodokpɔ tɔxɛ ka mee wodo Zarpat-hosi la ƒe xɔse kpɔ le? (b) Aleke ahosia wɔ nu ɖe nusi Eliya bia la nui, eye aleke Yehowa ɖo eteƒe nɛ ɖe esia tae?\n17 Alesi Yehowa tsɔ ɖe le eme na ahosi dahe aɖe le nyagblɔɖila Eliya ŋɔli ɖee fia be ekpɔa ŋudzedze ɖe amesiwo doa alɔ tadedeagu vavãtɔ to wò ɖokui kple nunɔamesiwo tsɔtsɔ na me ŋu vevie. Le kuɖiɖi didi aɖe si nɔ anyi le Eliya ƒe ŋkekea me ta la, dɔwuame ɖe fu na ame geɖe siwo dometɔ aɖewo nye ahosi aɖe kple via ŋutsu siwo nɔ Zarpat. Esime nu mamlɛtɔ koe kpɔtɔ woaɖu la, amedzro aɖe va dze wo—Eliya nyagblɔɖila lae. Ebia nane si wɔ moya. Togbɔ be enya nyɔnua ƒe kuxi hã la, ebiae be wòatsɔ wɔ kple ami mamlɛa atɔ “tatali vi aɖe” na ye. Gake egblɔ kpe ɖe eŋu be: “Elabena ale Yehowa, Israel ƒe Mawu la gblɔ esi: Wɔ ze la maɖi gbɔlo o, eye ami, si le goea me la, mavɔ o, vaseɖe esime Yehowa nana tsi nagadza ɖe anyigba dzi.”—Fiawo I, 17:8-14.\n18 Aleke nàwɔ nui ɖe biabia tɔxɛ sia nui? Zarpat-hosi la, si anɔ eme be enya Eliya be enye Yehowa ƒe nyagblɔɖila la, “yi ɖawɔ abe alesi Eliya gblɔ ene.” Aleke Yehowa wɔ nu ɖe eŋu ɖe eƒe amedzrowɔwɔ ta? Ena nuɖuɖu nyɔnua, via, kple Eliya to nukumɔ nu le kuɖiɖia me. (Fiawo I, 17:15, 16) Ẽ, Yehowa na Zarpat-hosi la “nyagblɔɖila ƒe fetu,” togbɔ be menye Israel-vie wònye o hã. (Mateo 10:41) Mawu ƒe Vi la hã de bubu ahosi sia ŋu esime wòyɔe be enye kpɔɖeŋunyuiɖola le wo detɔwo xɔsemanɔsitɔwo ƒe ŋkume le Nazaret.—Luka 4:24-26.\n19. Mɔ kawo nue nyɔnu Kristotɔ geɖe ɖea Zarpat-hosi la ƒe gbɔgbɔ fiana le egbea, eye aleke Yehowa bua amesiawoe?\n19 Nyɔnu Kristotɔ geɖe ɖea ahosi si tso Zarapat la ƒe gbɔgbɔ fiana egbea. Le kpɔɖeŋu me, kwasiɖa ɖesiaɖe la, nɔvinyɔnu Kristotɔ siwo media wo ɖokui tɔ o—siwo dometɔ geɖe da ahe eye ƒomegbawo le wo dzi la—wɔa amedzro na dzikpɔlamɔzɔlawo kple wo srɔ̃wo. Bubuwo ɖua nu kple ɣeyiɣiawo katã ƒe subɔla siwo le wo gbɔ, wokpena ɖe amesiwo hiã tu ŋu, alo le go aɖewo me la wotsɔa wo ɖokui kple woƒe nunɔamesiwo nana tsɔ doa alɔ Fiaɖuƒedɔa. (Luka 21:4) Ðe Yehowa dea dzesi vɔsa mawoa? Edea dzesii vevie! “Mawu menye madzɔmadzɔtɔ be, wòaŋlɔ miaƒe dɔwɔwɔ kple lɔlɔ̃, si mieɖe fia le eƒe ŋkɔ ta, le esime miesubɔ ame kɔkɔewo, eye miegale edzi le wo subɔm la be o.”—Hebritɔwo 6:10.\n20. Nukawo mee míadzro le nyati si kplɔe ɖo me?\n20 Le ƒe alafa gbãtɔ me la, mɔnukpɔkpɔ su nyɔnu mawuvɔ̃la geɖewo si wosubɔ Yesu kple eƒe apostolowo. Le nyati si kplɔe ɖo me la, míadzro alesi nyɔnu siawo do dzidzɔ na Yehowa ƒe dzie me, eye míalé ŋku ɖe nyɔnu siwo li egbea siwo subɔa Yehowa le ɣeyiɣi sesẽ me gɔ̃ hã kple dzi blibo ŋu.\n^ mm. 8 Yesu ƒe dzidzime si Mateo ŋlɔ ɖi la yɔ nyɔnu ene ƒe ŋkɔwo—Tamar, Raxab, Rut, kple Maria. Wode bubu wo katã ŋu vevie le Mawu ƒe Nya me.—Mateo 1:3, 5, 16.\n• Aleke nyɔnu siawo do dzidzɔ na Yehowa ƒe dzii?\n• Sifra kple Pua\n• Zarpat-hosi la\n• Aleke ŋugbledede le nyɔnu siawo ƒe kpɔɖeŋuwo ŋu akpe ɖe mía ŋutɔwo ŋui? Wɔ eƒe kpɔɖeŋu.\nNyɔnu nuteƒewɔla geɖewo subɔ Mawu eye womevɔ̃ “fia ƒe sedede la o”\nNukatae Raxab nye amesiwo si xɔse le ƒe kpɔɖeŋunyuiɖola?\nAbigail ƒe nɔnɔme siwo wòɖe fia kae nàdi be yeasrɔ̃?\nNyɔnu Kristotɔ geɖe siwo li egbea la ɖea gbɔgbɔ si blema Zarpat-hosi la ɖe fia la fiana\nƉoe Ɖe Amewo Ɖoe Ɖe Amewo Nyɔnu Siwo Do Dzidzɔ Na Yehowa Ƒe dzi\nw03 11/1 axa 8-13


Ezekiel 20 | Biblia Le Internet Dzi | Xexe Yeye Gɔmeɖeɖe\nIsrael ƒe aglãdzedze ƒe ŋutinya (1-32)\nWodo gbugbɔgaɖoanyi ƒe ŋugbe na Israel (33-44)\nNya ɖe anyiehe ŋu (45-49)\n20 Le ƒe adrelia ƒe ɣleti atɔ̃lia ƒe ŋkeke ewolia dzi la, Israel ƒe ametsitsi aɖewo va bɔbɔ nɔ ŋkunyeme be yewoabia gbe Yehowa. 2 Eye Yehowa ƒe gbe va nam be: 3 “Amegbetɔvi, ƒo nu kple Israel ƒe ametsitsiawo eye nàgblɔ na wo be, ‘Ale Aƒetɔ Dziɖulagã Yehowa gblɔe nye esi: “Ðe mieva gbe bia gema? ‘Zi ale si mele agbe la, nyemaɖo miaƒe nyawo ŋu na mi o,’+ Aƒetɔ Dziɖulagã Yehowa ye gblɔe.”’ 4 “Amegbetɔvi, èle klalo adrɔ̃ ʋɔnu woa? Èle klalo adrɔ̃ ʋɔnu woa? Na woanya ŋunyɔnu siwo wo tɔgbuiwo wɔ.+ 5 Gblɔ na wo be, ‘Ale Aƒetɔ Dziɖulagã Yehowa gblɔe nye esi: “Gbe si gbe metia Israel la,+ meka atam* hã na Yakob ƒe aƒe la ƒe dzidzimeviwo, eye meɖe ɖokuinye fia wo le Egipte-nyigba dzi.+ Meka atam na wo be, ‘Nyee nye Yehowa mia Mawu.’ 6 Gbe ma gbe meka atam be, makplɔ wo adzoe le Egipte-nyigba dzi ayi anyigba aɖe si medi da ɖi* na wo la dzi, afi si notsi kple anyitsi le sisim le.+ Enye anyigba si nya kpɔ* wu anyigbawo katã. 7 Eye megblɔ na wo be: ‘Mia dometɔ ɖe sia ɖe netsɔ ŋunyɔnu siwo le eƒe ŋkuta la ƒu gbe; migatsɔ Egipte ƒe legba nyɔŋuwo* gblẽ kɔ ɖo na mia ɖokuiwo o.+ Nyee nye Yehowa mia Mawu.’+ 8 “‘“Gake wodze aglã ɖe ŋunye, eye wogbe toɖoɖom. Wometsɔ ŋunyɔnu siwo le woƒe ŋkuta la ƒu gbe o, eye womegbe nu le Egipte ƒe legba nyɔŋuawo gbɔ o.+ Eya ta meɖoe be matrɔ nye dɔmedzoe akɔ ɖe wo dzi, ne maɖe nye dziku blibo la ɖe wo ŋu le Egipte-nyigba dzi. 9 Ke melé ɖokuinye le nye ŋkɔ la ta, ne woagaƒo ɖii le dukɔ siwo dome wole la ŋkume o.+ Elabena meɖe ɖokuinye fia wo* le dukɔ siawo ŋkume esime mekplɔ wo* tso Egipte-nyigba dzi.+ 10 Ale mekplɔ wo tso Egipte-nyigba dzi va gbea dzi.+ 11 “‘“Mena nye sewo wo, eye mena wonya nye ʋɔnudrɔ̃ɖoɖowo,+ ale be ame si wɔa wo dzi la nanɔ agbe.+ 12 Metsɔ nye sabatwo hã na wo+ be wòanye dzesi le nye kpli wo dome,+ ne woadze sii be, nye Yehowae kɔ wo ŋu. 13 “‘“Ke Israel ƒe aƒe la dze aglã ɖe ŋunye le gbea dzi.+ Womezɔ ɖe nye ɖoɖowo nu o, eye wogbe nye afiatsotso, siwo dzi ne ame wɔ ɖo la, wòanɔ agbe la. Wogblẽ kɔ ɖo na nye sabatwo hã keŋ. Eya ta meɖoe be matrɔ nye dɔmedzoe aƒo ɖe wo dzi le gbea dzi ahatsrɔ̃ wo ɖa keŋkeŋ.+ 14 Nye ŋkɔ la ta mewɔe ɖo, ne woagaƒo ɖii le dukɔ siwo ŋkume mekplɔ wo* dzoe le la ŋkume o.+ 15 Eye meka atam hã na wo le gbea dzi be, nyemakplɔ wo ava anyigba si mebe matsɔ ana wo,+ si dzi notsi kple anyitsi le sisim le,+ anyigba si nya kpɔ* wu anyigbawo katã, la dzi o, 16 elabena wogbe nye afiatsotsowo, womezɔ le nye ɖoɖowo nu o, eye wogblẽ kɔ ɖo na nye sabatwo, elabena woƒe dzi dze woƒe legba nyɔŋuwo yome.+ 17 “‘“Ke woƒe nu wɔ nublanui nam,* eye nyemetsrɔ̃ wo o; nyemeɖe wo ɖa keŋkeŋ le gbea dzi o. 18 Eye megblɔ na wo viwo le gbea dzi be,+ ‘Migazɔ le mia tɔgbuiwo ƒe ɖoɖowo nu o,+ migalé woƒe sewo me ɖe asi o, eye migatsɔ woƒe legba nyɔŋuwo gblẽ kɔ ɖo na mia ɖokuiwo o. 19 Nyee nye Yehowa mia Mawu. Mizɔ le nye ɖoɖowo nu, eye milé nye afiatsotsowo me ɖe asi, eye miwɔ wo dzi.+ 20 Mikɔ nye sabatwo ŋu+ ne woanye dzesi le nye kpli mi dome, ne miadze sii be, nyee nye Yehowa mia Mawu.’+ 21 “‘“Ke wo viwo dze aglã ɖe ŋunye.+ Womezɔ le nye ɖoɖowo nu o, eye womelé nye afiatsotsowo me ɖe asi hewɔ wo dzi o, evɔ wònye ne ame wɔ wo dzi la, anɔ agbe hafi. Wogblẽ kɔ ɖo na nye sabatwo. Eya ta meɖoe be matrɔ nye dɔmedzoe aƒo ɖe wo dzi, ne maɖe nye dziku bliboa ɖe wo ŋu le gbea dzi.+ 22 Ke melé ɖokuinye+ le nye ŋkɔ la ta,+ ne woagaƒo ɖii le dukɔ siwo ŋkume mekplɔ wo* dzoe le la ŋkume o. 23 Azɔ hã, meka atam na wo le gbea dzi be, makaka wo ɖe dukɔwo dome, eye maka wo ahlẽ ɖe anyigbawo dzi,+ 24 elabena womewɔ nye afiatsotsowo dzi o, wogbe nye ɖoɖowo,+ wogblẽ kɔ ɖo na nye sabatwo, eye wodze* wo tɔgbuiwo ƒe legba nyɔŋuwo yome.+ 25 Meɖe mɔ hã wodze ɖoɖo gbegblẽwo kple se siwo mate ŋu ana agbe wo o la yome.+ 26 Mena wotsɔ woƒe vɔsanuwo gblẽ kɔ ɖo na wo ɖokuiwo, esime wona woƒe ŋgɔgbeviwo katã to dzo me,+ ale be matu nu kpli wo, ne woadze sii be, nyee nye Yehowa.”’ 27 “Eya ta amegbetɔvi, ƒo nu kple Israel ƒe aƒe la eye nàgblɔ na wo be, ‘Ale Aƒetɔ Dziɖulagã Yehowa gblɔe nye esi: “Mia tɔgbuiwo gblɔ busunya ɖe ŋunye esi womewɔ nuteƒe nam o. 28 Mekplɔ wo va anyigba si meka atam be matsɔ ana wo la dzi.+ Esi wokpɔ togbɛ kɔkɔwo kple ati dodowo katã la,+ wotsɔ woƒe vɔsanuwo kple nunana kudzinamewo sa vɔe. Wodo dzudzɔ ʋeʋĩwo* heƒo woƒe nunovɔsawo ɖi le afi ma. 29 Eya ta mebia wo be, ‘Nu ka koŋue nuxeƒe si mieyina la nye na mi? (Wogayɔnɛ be Nuxeƒe va se ɖe egbe sia.)’”’+ 30 “Azɔ gblɔ na Israel ƒe aƒe la be, ‘Ale Aƒetɔ Dziɖulagã Yehowa gblɔe nye esi: “Ðe miedze mia tɔgbuiwo ƒe legba nyɔŋuwo yome hewɔ gbɔgbɔmehasi kpli wo tsɔ le kɔ gblẽm ɖo na mia ɖokuiwo abe ale si mia tɔgbuiwo wɔe enea?+ 31 Ðe miekpɔtɔ le vɔ sam na miaƒe legba nyɔŋuawo katã, eye mietɔ dzo mia viwo tsɔ le kɔ gblẽm ɖo na mia ɖokuiwo va se ɖe egbe sia?+ Ekema ɖe maɖo miaƒe nyawo ŋu na mia, Oo Israel ƒe aƒe?”’+ “Aƒetɔ Dziɖulagã Yehowa be, ‘Zi ale si mele agbe la, nyemaɖo miaƒe nya ŋu na mi o.+ 32 Nu si le tame na mi esime miegblɔ be: “Mina míanɔ abe dukɔwo ene, abe anyigba bubu dzi ƒomeawo ene, ne míade ta agu na* ati kple kpe”+ la mava eme gbeɖe o.’” 33 “Aƒetɔ Dziɖulagã Yehowa be, ‘Zi ale si mele agbe la, asi sesẽ kple alɔ si medo ɖa kpakple dɔmedzoe si metrɔ ƒo ɖi ye matsɔ aɖu fia ɖe mia dzi.+ 34 Matsɔ asi sesẽ kple alɔ si medo ɖa kpakple dɔmedzoe si metrɔ ƒo ɖi la akplɔ mi tso dukɔwo dome, eye maƒo mia nu ƒu tso anyigba siwo dzi miekaka ɖo la dzi.+ 35 Makplɔ mi ayi dukɔwo ƒe gbedzi, eye madrɔ̃ ʋɔnu mi le afi ma ŋkume kple ŋkume.’+ 36 “Aƒetɔ Dziɖulagã Yehowa be, ‘Ale si ko medrɔ̃ ʋɔnu mia tɔgbuiwo le Egipte gbedzi la, nenemae madrɔ̃ ʋɔnu miawo hã. 37 Mana miato lãkplɔti+ te ava yi, eye makplɔ mi ade nubabla ƒe se te.* 38 Gake maɖe ame dzeaglãwo kple ame siwo da vo ɖe ŋunye la ɖa le mia dome.+ Makplɔ wo tso anyigba si dzi wonye amedzrowo le la dzi, ke womava Israel-nyigba dzi o;+ ne miadze sii be, nyee nye Yehowa.’ 39 “Oo Israel ƒe aƒe, ale Aƒetɔ Dziɖulagã Yehowa gblɔe nye esi: ‘Mia dometɔ ɖe sia ɖe neyi ɖasubɔ eƒe legba nyɔŋuwo ko.+ Ke emegbe ne mieɖo tom o la, miagate ŋu atsɔ miaƒe vɔsanuwo kple miaƒe legba nyɔŋuwo aƒo ɖi nye ŋkɔ kɔkɔe la azɔ o.’+ 40 “‘Elabena nye to kɔkɔe, Israel ƒe to kɔkɔ la,+ dzie Israel ƒe aƒe blibo la asubɔm le, le anyigba la dzi,’+ Aƒetɔ Dziɖulagã Yehowa ye gblɔe. ‘Miaƒe nu adze ŋunye le afi ma, eye mabia miaƒe nudzɔdzɔwo kple miaƒe vɔsanu gbãtɔ, siwo anye miaƒe nu kɔkɔewo katã la, le afi ma.+ 41 Miaƒe nu adze ŋunye le miaƒe dzudzɔ ʋeʋĩ* la ta, ne mekplɔ mi tso dukɔwo dome, eye meƒo mia nu ƒu tso anyigba siwo dzi mieka hlẽ ɖo la dzi,+ eye makɔ ɖokuinye ŋu le mia dome le dukɔwo ŋkume.’+ 42 “‘Eye miadze sii be, nyee nye Yehowa+ ne mekplɔ mi va Israel-nyigba,+ anyigba si meka atam be matsɔ ana mia tɔgbuiwo la dzi. 43 Miaɖo ŋku miaƒe zɔzɔme kple miaƒe nuwɔna siwo katã mietsɔ gblẽ kɔ ɖo na mia ɖokuiwo la dzi+ le afi ma, eye mianyɔ ŋu na mia ɖokuiwo* le nu vɔ̃ɖi siwo katã miewɔ la ta.+ 44 Ekema Israel ƒe aƒe, miadze sii be nyee nye Yehowa, ne mewɔ nu ɖe mia ŋu le nye ŋkɔ la ta,+ ke menye le miaƒe zɔzɔme vɔ̃ɖiwo alo miaƒe nuwɔna gbegblẽawo ta o,’ Aƒetɔ Dziɖulagã Yehowa ye gblɔe.” 45 Eye Yehowa ƒe gbe gava nam be: 46 “Amegbetɔvi, trɔ mo ɖo ɖe anyiehe gome, eye nàgblɔ nya ɖe anyiehe ŋu, eye nàgblɔ nya ɖi ɖe anyiehenyigba ƒe ave la ŋuti. 47 Gblɔ na anyieheve la be, ‘Se Yehowa ƒe nya. Ale Aƒetɔ Dziɖulagã Yehowa gblɔe nye esi: “Kpɔ ɖa, mele dzo do ge ɖe ŋuwò,+ eye wòafiã ati mumuwo katã kple ati ƒuƒuwo katã le mewò. Womatsi dzo si le bibim la o,+ eye mowo katã afiã tso anyiehe va se ɖe dziehe. 48 Ŋutilãwo* katã akpɔe be nye, Yehowa, ye tɔ dzoe, eye womate ŋu atsii o.”’”+ 49 Eye megblɔ be: “Ao, Aƒetɔ Dziɖulagã Yehowa! Wole gbɔgblɔm le ŋunye be: ‘Menye adzo ko wòtona oa?’”\n^ Egɔmeɖeɖe tẽe, “mekɔ nye asi dzi.”\n^ Alo, “si dzi metsa ŋku le.”\n^ Alo, “si ɖo atsyɔ̃.”\n^ Efia, Israel.\n^ Egɔmeɖeɖe tẽe, “na nye ŋku.”\n^ Egɔmeɖeɖe tẽe, “woƒe ŋkuwo dze.”\n^ Alo, “ne míasubɔ.”\n^ Egɔmeɖeɖe tẽe, “ƒe babla te.”\n^ Egɔmeɖeɖe tẽe, “eye miaƒe ŋkume anyɔ ŋu na mi.”


“Ele be nàlɔ̃ Yehowa wò Mawu . . . kple wò tamesusu blibo kpakple wò ŋusẽ blibo.”—MAR. 12:30.\n1. Tameɖoɖo kae nɔ Mawu si na ameƒomea le gɔmedzedzea me?\nMENYE Yehowa Mawu ƒe tameɖoɖoe wònye le gɔmedzedzea me be amegbetɔwo nava nɔ dɔ lém ahanɔ kukum o. Menye ɖee wòwɔ Adam kple Eva be woanɔ Eden bɔ alo paradisobɔ nyuia me ‘anɔ eme ŋlɔm ahanɔ edzi kpɔm’ hena ƒe 70 alo 80 ko o, ke boŋ ɖe wòwɔ wo be woanɔ eme tegbee. (1 Mose 2:8, 15; Ps. 90:10) Ne ɖe atsu kple asi gbãtɔawo wɔ nuteƒe na Yehowa hebɔbɔ ɖe eƒe dziɖulanyenye te lɔlɔ̃tɔe la, anye ne womadze dɔ, aku amegã ahaku gbeɖe o.\n2, 3. (a) Alekee woƒo nu tso amegãkuku ŋu le Nyagblɔla ƒe agbalẽa me? (b) Ame ka gbɔe ku si ƒe dome míenyi tso Adam gbɔ la dzɔ tso, eye alekee woava ɖe eƒe ŋusẽkpɔɖeamedzia ɖa?\n2 Nyagblɔla ta 12 lia ɖɔ ale si amegãkuɣi kple nyagãkuɣi nyea “ŋkeke vɔ̃wo” na amegbetɔ madeblibowo la wòsɔ nyuie. (Mixlẽ Nyagblɔla 12:1-7.) Le New World Translation Biblia me la, wotsɔ ta ɣi sɔ kple “yevuziti” si ƒo se. Wotsɔ afɔtiwo sɔ kple “ŋutsu kako” siwo va xana gobaa henɔa ƒoƒom. Wotsɔ nyɔnu siwo do mo ɖe fesre nu be yewoakpɔ kekeli, gake viviti boŋue wokpɔ la, wɔ ŋkutsitsi ƒe kpɔɖeŋui wòsɔ nyuie. Wotsɔ ale si aɖu vɔna le nu me la sɔ kple ‘nyɔnu wɔtula’ siwo “dzudzɔa dɔwɔwɔ,” le esi “womegasɔ gbɔ o” ta.\n3 Menye Mawu ƒe tameɖoɖoe wònye tso gɔmedzedzea be míaƒe afɔtiwo nava nɔ ƒoƒom, míaƒe ŋkuwo natsi, eye aɖu natu le nu me na mí o. Azɔ hã, ku si ƒe dome míenyi tso Adam gbɔ nye ‘Abosam ƒe dɔwɔwɔ’ siwo dome Mawu ƒe Vi la ato eƒe Mesia Fiaɖuƒea dzi ‘agblẽ’ la dometɔ ɖeka. Apostolo Yohanes ŋlɔ bena: “Susu si ta woɖe Mawu ƒe Vi la ɖe go fiae nye be, wòagblẽ Abosam ƒe dɔwɔwɔwo me.”—1 Yoh. 3:8.\nEle Dzɔdzɔme Nu Be Míatsɔ Ðe Le Lãmesẽnyawo Me Le Mɔ Si Da Sɔ Nu\n4. Nu ka tae Yehowa subɔlawo tsɔa ɖe le woƒe lãmesẽnyawo me le mɔ si da sɔ nu, gake nu kae le nyanya na wo?\n4 Le fifi ɣeyiɣiawo me la, dɔléle kple amegãkuku si ɖea fu na ameƒome madebliboa me tɔ ɖe sia ɖe la le fu wɔm Yehowa subɔla aɖewo hã. Ne edzɔ alea la, esɔ le dzɔdzɔme nu be míatsɔ ɖe le míaƒe lãmesẽnyawo me le mɔ si da sɔ nu, eye eɖea vi gɔ̃ hã. Alo ɖe menye ‘míaƒe ŋusẽ bliboe’ míedi be míatsɔ asubɔ Yehowa oa? (Mar. 12:30) Gake togbɔ be míanɔ agbagba dzem be míanɔ lãmesẽ me hã la, ele be míanyae be nu boo aɖeke meli si míate ŋu awɔ le amegãkuku ŋu loo alo atsɔ aƒo asa na dɔlélewo katã o.\n5. Nu kae míate ŋu asrɔ̃ tso ale si Mawu subɔla wɔnuteƒewo kpe akɔ kple dɔlélee la me?\n5 Enɔ na Yehowa subɔla wɔnuteƒe geɖewo be woado dzi le lãmegbegblẽ ƒe fuɖenamewo me. Wo dometɔ ɖekae nye Epafrodito. (Fp. 2:25-27) Dɔme ɖea fu na Timoteo si nye apostolo Paulo ƒe zɔhɛ vevi la hã ale gbegbe be Paulo xlɔ̃ nui be wòanɔ “wain vi aɖe” nom. (1 Tim. 5:23) Enɔ na Paulo ŋutɔ hã be wòado dzi le nu si eya ŋutɔ yɔ be ‘ŋu, si le yeƒe ŋutilã me,’ si anya nye ŋkudɔ alo lãmesẽkuxi bubu aɖe si nɔ eŋu, si womate ŋu ada ɣemaɣi o, la me. (2 Kor. 12:7; Gal. 4:15; 6:11) Paulo ɖe kuku tso ‘ŋu sia si nɔ eƒe ŋutilã me’ ŋu na Yehowa vevie. (Mixlẽ 2 Korintotɔwo 12:8-10.) Mawu meɖe ‘ŋu, si nɔ Paulo ƒe ŋutilã me’ la nɛ nukutɔe o. Ke boŋ Mawu do ŋusẽe wòte ŋu nɔ te ɖe enu. Esia wɔe be Yehowa ƒe ŋusẽ va ɖe dzesi le Paulo ƒe gbɔdzɔgbɔdzɔa me. Ðe míate ŋu asrɔ̃ nane tso esia mea?\nƑo Asa Na Dzitsitsi Ðe Lãmesẽnyawo Ŋu Fũu Akpa\n6, 7. Nu ka tae wòle be míaƒo asa na dzitsitsi ɖe míaƒe lãmesẽnyawo ŋu fũu akpa?\n6 Abe ale si nènyae ene la, Yehowa Ðasefowo dea kɔdzi, eye wowɔa dɔdamɔnu vovovowo ŋu dɔ. Nyati geɖewo nɔa míaƒe Nyɔ! magazinewo me ku ɖe lãmesẽnyawo ŋu. Eye togbɔ be míedoa boblo dɔdamɔnu aɖe koŋ o hã la, míekpɔa ŋudzedze ɖe lãmesẽnyawo gbɔ kpɔlawo ƒe kpekpeɖeŋunana kple ale si wowɔa nu kpli mí aduadui la ŋu. Gake míenya kɔtɛ be míate ŋu anɔ lãmesẽ deblibo me fifia gbeɖe o. Eya ta míenya be enye nu si me nunya le be míagana dzimaɖitsitsi ɖe lãmesẽnyawo ŋu nazu taɖui na mí, alo anye nu si ŋu míatsi dzi ɖo vevie atraɖii o. Ele be míaƒe nɔnɔme nato vovo na ame siwo si “mɔkpɔkpɔ aɖeke” mele o, siwo susunɛ be agbea katã koe nye esia, eye wotoa mɔ sia mɔ dzi dzea agbagba be yewoƒe dɔlélewo navɔ, la tɔ. (Ef. 2:2, 12) Míadi gbeɖe be míada le Yehowa ƒe sewo dzi ale be míakpɔ agbe si míele fifia ta godoo o, elabena míeka ɖe edzi be ne míewɔ nuteƒe na Mawu yi ɖase ɖe nuwuwu la, ‘míaƒe asi asu agbe vavã,’ si nye agbe mavɔ la, dzi le nuɖoanyi yeyea me.—1 Tim. 6:12, 19; 2 Pet. 3:13.\n7 Susu bubu hã li si tae mele be míatsi dzimaɖi ɖe lãmesẽnyawo ŋu wòagbɔ eme o. Dzimaɖitsitsi fũu akpa ɖe míaƒe lãmesẽnyawo ŋu ate ŋu ana míava nɔ mía ɖokui ŋu bum fũu akpa. Paulo xlɔ̃ nu tso afɔku sia ŋu na Filipitɔwo esi wògblɔ be “miaƒe ŋku naganɔ mia ŋutɔwo ƒe nuwo ƒe nyonyo ɖeɖe ko ŋu o, ke nenɔ ame bubuwo tɔ hã ƒe nyonyo ŋu.” (Fp. 2:4) Ehiã be míanɔ be lém na mía ɖokuiwo ale si dze ya, gake ne míetsɔa ɖe le eme na mía nɔviwo kple ame siwo míegblɔa “fiaɖuƒe ŋuti nya nyui” la na vevie la, awɔe be míatsi dzimaɖi ɖe míaƒe dɔlényawo ŋu fũu akpa o.—Mat. 24:14.\n8. Nu kae dzitsitsi ɖe míaƒe lãmesẽnyawo ŋu fũu akpa ate ŋu ana míawɔ?\n8 Dzimaɖitsitsi ɖe lãmesẽnyawo ŋu ate ŋu awɔe be Kristotɔ aɖe nava tsɔ Fiaɖuƒea ƒe nuwo aku ati. Dzitsitsi ɖe lãmesẽnyawo ŋu fũu ate ŋu aƒoe ɖe mía nu hã be míazi nuɖuɖu ƒomevi aɖewo koŋ loo, dɔdamɔnu aɖe loo, alo atike aɖe si míawo míebu be enyo ŋutɔ la zazã ɖe amewo dzi. Le go sia me la, bu gɔmeɖose si le Paulo ƒe nya siawo me la ŋu kpɔ: “[Mikpɔ] nu siwo le vevie wu la [dze] sii nyuie, bene mianye ame dzadzɛwo, eye miaganɔ nukikli zum na ame bubuwo o, va se ɖe Kristo ƒe ŋkeke la dzi.”—Fp. 1:10.\nNu Kae Le Vevie Wu?\n9. Nu kae nye nu siwo le vevie wu, siwo dzi mele be míaŋe aɖaba aƒu o la dometɔ ɖeka, eye nu ka tae?\n9 Ne míekpɔa nu siwo le vevie wu la dzea sii la, míanɔ gome kpɔm le gbɔgbɔmedɔdada ƒe dɔ si wɔm míele la me moveviɖoɖotɔe. Míewɔa esia to gbeƒãɖeɖe Mawu ƒe Nya la kple efiafia amewo me. Dɔ dodzidzɔname sia wɔwɔ ɖea vi na mía ŋutɔwo kple ame siwo míefiaa nui la siaa. (Lod. 17:22; 1 Tim. 4:15, 16) Ɣeaɖewoɣi la, Gbetakpɔxɔ kple Nyɔ! magazineawo me nyati aɖewo ƒoa nu tso mía nɔviŋutsu kple nɔvinyɔnu aɖewo, siwo dze dɔ vevie la ŋu. Ɣeaɖewoɣi la, nyati siawo ƒoa nu tso ale si ame siawo wɔ te ŋu kpe akɔ kple woƒe kuxiawo la ŋu alo ale si wowɔ ɖe woƒe susu ɖa le woƒe kuxiawo ŋu vie to agbagbadzedze be yewoakpe ɖe amewo ŋu bene woava nya Yehowa kple ŋugbe nyui siwo wòdo la me ŋu. *\n10. Nu ka tae wòle be míakpɔ nyuie le dɔdamɔnu siwo míatia la ŋu?\n10 Kristotɔ ɖe sia ɖe si le eɖokui si, si dze dɔ, la ŋutɔe “atsɔ ye ŋutɔ ƒe agbanɔamedzi” le mɔ si nu wòadi be yeada dɔa atoe ŋu. (Gal. 6:5) Gake ele be míaɖo ŋku edzi be dɔdamɔnu si míatia la le vevie na Yehowa. Abe ale si ko bubudede Biblia ƒe gɔmeɖosewo ŋu ʋãa mí be ‘míatsri ʋu’ ene la, nenema kee wòle be bubudede Mawu ƒe Nya ŋu naʋã mí be míaƒo asa na dɔdamɔnu siwo ate ŋu agblẽ nu le míaƒe gbɔgbɔmemenyenye ŋu alo agblẽ mía kple Yehowa dome ƒomedodoa me. (Dɔw. 15:20) Mɔ siwo nu wotona nyaa dɔ si lém ame aɖe le alo danɛ la dometɔ aɖewo dzena abe vivimeŋusẽ aɖee le megbe na wo ene. Yehowa mekpɔ ŋudzedze ɖe Israel vi xɔsegbela siwo dze ‘vivimeŋusẽ’ alo gbɔgbɔyɔyɔ nuwɔnawo yome la ŋu o. Egblɔ na wo be: “Migasa nuɖuvɔ alakpatɔ azɔ o, dzudzɔdonu nyɔŋu wònye nam. Dzinu yeyewo, dzudzɔgbewo kple gbeƒãɖeɖe takpegbewo la, nyemate ŋu ado dzi atsɔ [takpekpe siwo me wozãa vivimeŋusẽwo le, NW] o!” (Yes. 1:13) Eya ta mele be míawɔ naneke le míaƒe dɔléɣiwo, si axe mɔ na míaƒe gbedodoɖawo ahagblẽ mía kple Mawu dome ƒomedodoa me o.—Kony. 3:44.\n‘Ŋuɖɔɖɔɖo’ Le Vevie\n11, 12. Alekee míate ŋu awɔ “ŋuɖɔɖo” ŋu dɔ le dɔdamɔnuwo tiatia me?\n11 Ne míedze dɔ la, míate ŋu akpɔ mɔ be Yehowa nada dɔa na mí nukutɔe o, gake míate ŋu ado gbe ɖa be Mawu nana nunya mí míatsɔ atia mɔ nyuitɔ si dzi míato adae. Ele be míana Ŋɔŋlɔawo me gɔmeɖosewo kple nuŋububu nyui nafia mɔ mí le tiatia si míawɔ me. Ne dɔlélea nu sẽ ŋutɔ la, nunya anɔ eme be míayi atikewɔla bibi geɖewo gbɔ, ne anya awɔ, abe ale si Lododowo 15:22 gblɔe ene be: ‘Afi si adaŋudede mele o la, tameɖoɖowo tsia akpo dzi; ke afi si adaŋudela geɖewo le la, edzea edzi.’ Apostolo Paulo ɖo aɖaŋu na haxɔsetɔwo be: “[Minɔ] agbe le ŋuɖɔɖo kple dzɔdzɔenyenye kpakple ɖokuitsɔtsɔ na Mawu me le fifi nuɖoanyi sia me.”—Tito 2:12.\n12 Egbea la, ame geɖe ƒe nɔnɔme sɔ kple esi tɔgbi me nyɔnu dɔnɔ aɖe nɔ le Yesu ŋɔli. Míexlẽ le Marko 5:25, 26 be: “Nyɔnu aɖe si nɔ ʋusisidɔ lém ƒe wuieve sɔŋ la nɔ afi ma, eye wòkpe fu tsa le atikewɔla geɖewo dzi, eye wòzã eƒe nunɔamesiwo katã, gake dɔa meka ɖe eme nɛ o, enyra ɖe edzi boŋ.” Yesu yɔ dɔ nyɔnu ma, eye wòwɔ nu ɖe eŋu veveseɖeamenutɔe. (Mar. 5:27-34) Dzimaɖitsitsi wɔe be Kristotɔ aɖewo tiae be yewoato mɔ siwo mewɔ ɖeka kple tadedeagu dzadzɛa ƒe gɔmeɖosewo o nu anya dɔ si lém yewole alo adae.\n13, 14. (a) Alekee Satana ate ŋu azã dɔdamɔnu siwo míatia la atsɔ agblẽ míaƒe nuteƒewɔwɔ me? (b) Nu ka tae wòle be míaƒo asa na nu sia nu si ado ƒome kple vivimeŋusẽwo la keŋkeŋ?\n13 Satana adi be yeato mɔ sia mɔ dzi ana míatra ɖa tso tadedeagu vavãtɔa gbɔ. Abe ale si ko Satana zãa agbe gbegblẽ nɔnɔ kple ŋutilãmenudidi vivivo tsɔ ɖea ke le ame aɖewo te ene la, nenema kee wòdina be yeato dɔdamɔnu siwo ŋu nya ku ɖo, siwo sɔ kple vivimeŋusẽwo zazã kple gbɔgbɔyɔyɔ dzi atsɔ agblẽ ame bubuwo hã ƒe nuteƒewɔwɔ mee. Míedoa gbe ɖa na Yehowa be wòaɖe mí tso “vɔ̃ɖitɔ la” si me eye wòaxɔ mí tso “sedzimawɔmawɔ ɖe sia ɖe ƒomevi me.” Eya ta mele be míade mía ɖokui asi na Satana to mɔɖeɖe le mía ɖokuiwo ŋu na nuwɔna siwo do ƒome kple vivimeŋusẽ kpakple gbɔgbɔyɔyɔ me o.—Mat. 6:13; Tito 2:14.\n14 Yehowa de se na Israel viwo be woagakpɔ gome le afakaka kple akunyawɔwɔ me o. (5 Mose 18:10-12) Paulo yɔ “gbɔgbɔyɔyɔ” hã de “ŋutilã ƒe dɔwɔwɔwo” dome. (Gal. 5:19, 20) Gawu la, “gbɔgbɔyɔlawo” manɔ Yehowa ƒe nuɖoanyi yeyea me o. (Nyaɖ. 21:8) Esia na eme kɔ ƒãa be, nu sia nu si nya do ƒome kple gbɔgbɔyɔyɔ ko la nye ŋunyɔnu na Yehowa.\n‘Mina Wòadze Ƒãa Be Nugɔmeselawo Mienye’\n15, 16. Nu ka tae míehiã dziƒonunya le dɔdamɔnuwo tiatia me, eye aɖaŋu si me nunya le kae ƒe alafa gbãtɔ me dziɖuha la ɖo?\n15 Eya ta ne ale si wowɔna nyaa dɔ si lém ame le, alo ale si wodanɛ, me mekɔ na mí tututu o la, nunya anɔ eme be míaƒo asa nɛ keŋkeŋ. Ke hã, ne mía ŋutɔwo míate ŋu aɖe dɔdamɔnu aɖe me tsitotsito o la, mefia kokoko be gbɔgbɔyɔyɔ nuwɔna aɖe le eme o. Míehiã dziƒonunya kple nuŋububu nyui hafi míate ŋu atso nya me le lãmesẽnyawo ŋu wòasɔ ɖe Ŋɔŋlɔawo nu. Woxlɔ̃ nu mí le Lododowo ta 3 lia me be: “Ðo ŋu ɖe Yehowa ŋu tso dzi blibo me, ke megaɖo dzi ɖe wò gɔmesese ŋu o. Lé ŋku ɖe eŋu le wò mɔwo katã dzi, ekema ata mɔ na wò. . . . Lé nunya vavã kple tamebubu me ɖe asi sesĩe; ekema woanye agbe na wò.”—Lod. 3:5, 6, 21, 22.\n16 Eya ta esi míele agbagba dzem be míanɔ lãmesẽ me ale si míate ŋui la, ele be míakpɔ nyuie be míagawɔ nu si madze Mawu ŋu le dɔdanyawo kple amegãkuku ƒe kuxiwo gbɔ kpɔkpɔ me o. Ele be ‘míana amewo katã nanyae be nugɔmeselawo míenye’ to agbenɔnɔ ɖe Biblia me gɔmeɖosewo nu le dɔdanyawo me me, abe ale si ko míewɔnɛ le nu bubuwo hã me ene. (Fp. 4:5) Le lɛta vevi aɖe si ƒe alafa gbãtɔ me dziɖuha la ŋlɔ na Kristotɔwo me la, wode se na wo be woatsri trɔ̃subɔsubɔ, ʋu, kple agbe gbegblẽ nɔnɔ. Wotsɔ kakaɖedzinya siawo wu lɛta ma nu be: “Ne miekpɔ mia ɖokui dzi nyuie le nu siawo ŋu la, ekema eme anyo na mi.” (Dɔw. 15:28, 29) Le mɔ ka nu?\nMida Sɔ Le Dɔdanyawo Me, Lãmesẽ Deblibo Le Etsɔme Gbɔna\n17. Alekee wɔwɔ ɖe Biblia ƒe gɔmeɖosewo dzi ɖea vi na mí le ŋutilã me?\n17 Anyo be mía dometɔ ɖe sia ɖe nabia eɖokui be: ‘Ðe menya ale si gbegbe nu dze edzi nam le esi mewɔna ɖe Biblia ƒe gɔmeɖose siwo ku ɖe ʋu kple agbe gbegblẽ nɔnɔ ŋu dzi pɛpɛpɛ ta nyuiea?’ Bu viɖe siwo míekpɔna tso agbagbadzedze be “míakɔ mía ɖokui ŋu tso ŋutilã kple gbɔgbɔ ƒe ɖiƒoƒo sia ɖiƒoƒo me” me la hã ŋu kpɔ. (2 Kor. 7:1) To Biblia ƒe dzidzenu siwo ku ɖe beléle na ame ɖokui ŋu dzi wɔwɔ me la, míeƒoa asa na dɔléle gbogbo aɖewo. Nuwo dea mía dzi le esi míeƒoa asa na atama kple atikevɔ̃ɖi bubu siwo ƒoa ɖi ame le gbɔgbɔ kple ŋutilã me siaa la hã ta. Bu ale si lãmesẽnyawo dea mía dzi le esi míeɖɔa ŋu ɖo le nuɖuɖu kple nunono me hã ŋu kpɔ. (Mixlẽ Lododowo 23:20; Tito 2:2, 3.) Togbɔ be ɖiɖiɖeme kple kamedede si sɔ ate ŋu ana míanɔ lãmesẽ nyui me hã la, le nyateƒe me la, Ŋɔŋlɔawo ƒe mɔfiame siwo dzi míewɔna ɖo koŋ ye na nu dze edzi na mí le ŋutilã kple gbɔgbɔ me siaa.\n18. Nu kae wòle be wòanye nu vevitɔ na mí, eye nyagblɔɖi si ku ɖe lãmesẽnyawo ŋu ka me vavae míate ŋu anɔ mɔ kpɔm na?\n18 Ƒo wo katã ta la, ele be míakpɔ míaƒe gbɔgbɔmelãmesẽ ta nyuie ahana ƒomedodo nyui si le mía kple mía Fofo si le dziƒo, Ame si gbɔ “agbe si li fifia kple esi le vava ge” le xexe yeye si ƒe ŋugbe wòdo me la tso, dome la me nasẽ ɖe edzi. (1 Tim. 4:8; Ps. 36:10) Le Mawu ƒe nuɖoanyi yeyea me la, woato Yesu ƒe tafevɔsaa dzi atsɔ míaƒe nu vɔ̃wo ake mí, si awɔe be woada gbe le mía ŋu keŋkeŋ le gbɔgbɔ kple ŋutilã me. Mawu ƒe Alẽvi, Yesu Kristo, akplɔ mí ayi “agbetsidzɔƒewo” gbɔ, eye Mawu atutu aɖatsi sia aɖatsi ɖa le míaƒe ŋkuwo me. (Nyaɖ. 7:14-17; 22:1, 2) Ekema nya dodzidzɔname sia si wogblɔ ɖi la hã ava eme na mí ŋutɔŋutɔ, be: “Duametɔ aɖeke magblɔ be, yele dɔ lém o.”—Yes. 33:24.\n19. Esi míele míaƒe lãmesẽnyawo gbɔ kpɔm le mɔ si da sɔ nu la, kakaɖedzi kae wòle be wòanɔ mía si?\n19 Míeka ɖe edzi be míaƒe ɖeɖekpɔkpɔ gogo, eye míele mɔ kpɔm na gbe si gbe Yehowa ava ɖe nu siwo naa ame dzea dɔ hekuna la ɖa. Gake hafi ɣemaɣi naɖo la, míeka ɖe edzi be mía Fofo lɔ̃amea akpe ɖe mía ŋu míado dzi le míaƒe vevesesewo me, elabena ‘eléa be na mí.’ (1 Pet. 5:7) Eya ta mina míakpɔ míaƒe lãmesẽnyawo gbɔ nyuie, gake míawɔe wòasɔ ɖe mɔfiafia siwo me kɔ nyuie siwo le Mawu ƒe Nya, si tso gbɔgbɔ me, me la nu!\n^ mm. 9 Woŋlɔ nyati siawo dometɔ aɖewo ɖe aɖaka si le September 1, 2003 ƒe Gbetakpɔxɔ, ƒe axa 17 lia me.\n• Ame ka gbɔe dɔléle dzɔ tso, eye ame kae aɖe mí tso nu vɔ̃ ƒe ŋusẽkpɔɖeamedziwo me?\n• Togbɔ be ele dzɔdzɔme nu be míatsi dzi ɖe miaƒe lãmesẽnyawo ŋu hã la, nu kae wòle be míaƒo asa na?\n• Nu ka tae dɔdamɔnu si míatia le vevie na Yehowa?\n• Alekee Biblia me gɔmeɖosewo me lelé ɖe asi ate ŋu aɖe vi na mí le lãmesẽnyawo gbɔ kpɔkpɔ me?\nMenye ɖe wowɔ amegbetɔwo be woadze dɔ ahaku amegã o\nTogbɔ be dɔlényawo ɖea fu na Yehowa ƒe amewo hã la, wokpɔa dzidzɔ le subɔsubɔdɔa me


Psalmowo 77 | Biblia Le Internet Dzi | Xexe Yeye Gɔmeɖeɖe\nGbedodoɖa le nuxaɣi\nŊugbledede le Mawu ƒe dɔwɔwɔwo ŋu (11, 12)\n‘Oo Mawu, ame kae de nuwò?’ (13)\nNa henɔ la; Yedutun.* Asaf+ ƒe ha. 77 Mafa avi na Mawu sesĩe;Mawue mafa avi na, eye aɖo tom.+ 2 Medi Yehowa le gbe si gbe meɖo xaxa me.+ Le zã me la, meke nye abɔwo me nɛ ʋuu.* Megbe be woagafa akɔ nam* o. 3 Ne meɖo ŋku Mawu dzi la, meɖea hũ;+Metsia dzimaɖi, eye ŋusẽ vɔna le ŋunye.+ (Sela) 4 Èke nye ŋkuyiwo ɖe te;Metɔtɔ, eye gbɔgblɔ bu ɖem. 5 Nye susu yi blemaŋkekewo dzi,+Meɖo ŋku gbe aɖe gbe ƒewo dzi. 6 Meɖoa ŋku ha siwo meƒona la dzi le zã me;+Medea ŋugble le nye dzi me;+Eye medzroa wo me* tsitotsito. 7 Ðe Yehowa atsɔ mí aƒu gbe tegbeea?+ Eye magave mía nu gbeɖegbeɖe oa?+ 8 Ðe eƒe lɔlɔ̃ si nu metsina o la nu yi keŋkeŋua? Ðe eƒe ŋugbedodo azu dzodzro na dzidzimeawo katã? 9 Ðe Mawu ŋlɔ eƒe amenuveve bea?+Alo ɖe eƒe dziku wɔe be wòdzudzɔ nublanuikpɔkpɔa? (Sela) 10 Ðe wòle be manɔ gbɔgblɔm be, “Etena ɖe dzinye vevie be,*+ Dziƒoʋĩtɔ la trɔ eƒe nɔnɔme* ɖe mía ŋu” mahã? 11 Maɖo ŋku Yah ƒe dɔwɔwɔwo dzi;Maɖo ŋku nu wɔnuku siwo nèwɔ le blema ke la dzi. 12 Made ŋugble le wò dɔwɔwɔ blibo la katã ŋuEye mabu tame le wò nuwɔnawo ŋu.+ 13 Oo Mawu, wò mɔwo le kɔkɔe. Oo Mawu, mawu kae lolo de nuwò?+ 14 Wòe nye Mawu vavã si wɔa nukunuwo.+ Èɖe wò ŋusẽ fia dukɔwo.+ 15 Ètsɔ wò ŋusẽ* xɔ na wò dukɔ la,*+Ame siwo nye Yakob kple Yosef viwo. (Sela) 16 Tsiwo kpɔ wò, Oo Mawu;Tsiwo kpɔ wò, eye wonyra.+ Eye tɔ goglowo hã dze agbo. 17 Alilikpowo dza tsi bababa. Dzi ɖe gbe tso alilikpowo me,Eye wò aŋutrɔwo le ʋɔ lũm le goawo katã me.+ 18 Wò dziɖegbe+ ɖina abe tasiaɖamwo ƒe hoowɔwɔ ene;Dzikedzowo klẽ ɖe anyigba* la dzi;+Anyigba dzo kpekpekpe, eye wòʋuʋu.+ 19 Wò mɔ to atsiaƒu me,+Wò toƒe to tɔ geɖewo me;Ke hã, womedzea si wò afɔteƒewo o. 20 Èkplɔ wò dukɔ la abe alẽha ene,+Le Mose kple Aron ƒe kpɔkplɔ te.*+\n^ Kpɔ Nya Tɔxɔwo Gɔmeɖeƒea.\n^ Egɔmeɖeɖe tẽe, “abɔ mekum o.”\n^ Egɔmeɖeɖe tẽe, “Nye gbɔgbɔ dzroa wo me.”\n^ Alo, “Nu si ƒona ɖem ye nye be.”\n^ Egɔmeɖeɖe tẽe, “eƒe nuɖusi.”\n^ Egɔmeɖeɖe tẽe, “alɔ.”\n^ Alo, “gbugbɔ wò dukɔ la xɔ.”\n^ Egɔmeɖeɖe tẽe, “To Mose kple Aron ƒe asi dzi.”


Yehowa Ðasefowo Ʋlia Nya Siwo Wotsɔna Ðe Woƒe Gbeƒãɖeɖedɔa Ŋu La Ta Le Ʋɔnu | Mawu Fiaɖuƒe\nFiaɖuƒegbeƒãɖelawo Ʋlia Wo Ðokuiwo Ta Le Ʋɔnu\nAbe ale si Yesu gblɔe ɖi ene la, wotsɔa nya ɖe eƒe amewo ŋu le ʋɔnu ɖe gbeƒãɖeɖedɔa ta\n1, 2. (a) Aleke subɔsubɔhakplɔlawo tso ɖe gbeƒãɖeɖedɔa ŋui, gake nu kae apostoloawo wɔ? (b) Esi wode se na apostoloawo be woagaɖe gbeƒã azɔ o la, nu ka tae womewɔ ɖe edzi o?\nƑE 33 M.Ŋ. ƒe Pentekoste dzie woɖo Kristo hame gbãtɔ anyi le Yerusalem. Kwasiɖa ʋɛ aɖewo ko le ema megbe la, Satana va dze wo dzi. Ekpɔe be ɣeyiɣi ma sɔ na ye nyuie ŋutɔ, elabena hamea metsi haɖe o. Edi be yeabu mo nɛ hafi wòava yi tsitsi ge ahasẽ ŋu. Eya ta eto mɔ aɖe dzi na subɔsubɔhakplɔlawo ɖo asi Fiaɖuƒegbeƒãɖeɖedɔa dzi enumake. Gake apostoloawo yi edzi ɖe gbeƒã dzinɔameƒotɔe, si wɔe be ŋutsu kple nyɔnu geɖewo va “xɔ Aƒetɔ la dzi se.”—Dɔw. 4:18, 33; 5:14.\nApostoloawo kpɔ dzidzɔ “elabena wobui be yewodze be woado vlo yewo le eƒe ŋkɔ la ta”\n2 Esia ku dzi na tsitretsiɖeŋulawo eye wogatso ɖe wo ŋu ake helé apostoloawo katã de gaxɔ me. Gake le zã me la, Yehowa dɔ mawudɔla aɖe wòva ʋu gaxɔa ƒe ʋɔtruwo na wo, eye kaka ŋu nake la, woawoe nye ema gale gbeƒã ɖem! Wogalé wo ake hekplɔ wo yi dziɖulawo ŋkume, eye wotso wo nu be woda se si wode be woagaɖe gbeƒã azɔ o la dzi. Apostoloawo ɖo eŋu dzinɔameƒotɔe be: “Ele be míaɖo to Mawu abe dziɖula ene wu amewo.” Esia na dziɖulawo do dɔmedzoe vevie hedi be “yewoawu” apostoloawo. Gake le ɣeyiɣi vevi ma me la, Sefiala Gamaliel si ŋu wodea bubui ŋutɔ la de nu nyaa me hexlɔ̃ nu dziɖulawo be: “Mikpɔ mia ɖokui dzi nyuie . . . Migade nu ame siawo ƒe nya me o, ke boŋ miɖe asi le wo ŋu.” Nukutɔe la, dziɖulawo wɔ ɖe eƒe aɖaŋuɖoɖoa dzi, eye woɖe asi le apostoloawo ŋu. Nu kae nuteƒewɔla siawo wɔ? Vɔvɔ̃manɔmee la, “woyi edzi nɔ nu fiam henɔ nya nyui la gblɔm le Kristo la, si nye Yesu, ŋu madzudzɔmadzudzɔe.”—Dɔw. 5:17-21, 27-42; Lod. 21:1, 30.\n3, 4. (a) Tso gbe aɖe gbe ke la, mɔ ka dzie Satana tona dzea Mawu ƒe amewo dzi? (b) Nu kawo mee míadzro le ta sia kple eve siwo kplɔe ɖo me?\n3 Senya ma si wotsɔ ɖe apostoloawo ŋu le ƒe 33 M.Ŋ. mee nye dziɖulawo ƒe tsitretsiɖeŋu gbãtɔ ɖe Kristo hamea ŋu, gake mese ɖe ema ko dzi o. (Dɔw. 4:5-8; 16:20; 17:6, 7) Le míaƒe ɣeyiɣia hã me la, Satana gakpɔtɔ le dzo ƒlɔm ɖe ame siwo tsi tsitre ɖe tadedeagu vavãtɔ ŋu la te be woaƒoe ɖe dziɖulawo nu woaɖo asi míaƒe gbeƒãɖeɖedɔa dzi. Tsitretsiɖeŋulawo tsɔ nya vovovowo ɖe Mawu ƒe amewo ŋu. Esiawo dometɔ ɖekae nye be míedea zitɔtɔ amewo dome alo be míenye dzredilawo. Bubue nye be míenye ame siwo dzea aglã ɖe dziɖuɖu ŋu. Wogagblɔna hã be asitsadɔe míaƒe gbeƒãɖeɖedɔa nye. Ne mía nɔviwo kpɔe be esɔ la, wotsɔa nya siawo yia ʋɔnui heɖenɛ fiana be nutsotso siawo dometɔ aɖeke menye nyateƒe o. Nu kawoe do tso nya siwo wotsɔ yi ʋɔnu va yi la me? Aleke nyametsotso siwo ʋɔnudrɔ̃ƒewo wɔ ƒe aɖewo va yi la le vi ɖem na wò egbeae? Mina míadzro ʋɔnudrɔ̃nya siawo dometɔ ʋɛ aɖewo me ne míakpɔ ale si esia kpe ɖe mía ŋu le “nya nyui la ta ʋiʋli kple eɖoɖo anyi le se nu” me la ɖa.—Flp. 1:7.\n4 Míadzro ale si míeʋli gome si le mía si be míaɖe gbeƒã nya nyuia tae la me le ta sia me. Le ta eve siwo akplɔ esia ɖo me la, míadzro ale si míeʋli míaƒe akpaɖekedzimademade kple ale si wòle vevie be míanɔ agbe ɖe Fiaɖuƒea ƒe dzidzenuwo nu ta le ʋɔnui hã me.\nDzredilawoe Wonyea, Alo Mawu Fiaɖuƒea Taʋlila Wɔnuteƒewoe?\n5. Nu ka tae wolé Fiaɖuƒegbeƒãɖela geɖewo le ƒe 1930-awo ƒe nuwuwu lɔƒo, eye afɔ kae ame siwo nɔ ŋgɔ xɔm le habɔbɔa me la nɔ ɖoɖo wɔm be yewoaɖe?\n5 Le ƒe 1930-awo ƒe nuwuwu lɔƒo la, United States ƒe dugã kple nuto geɖe dziɖulawo dze agbagba be yewoazi Yehowa Ðasefowo dzi woaxɔ mɔɖegbalẽ alo mɔɖeɖe le setɔwo gbɔ hafi awɔ woƒe gbeƒãɖeɖedɔa. Gake mía nɔviwo meyi ɖaxɔ mɔɖegbalẽ aɖeke o. Wonya be ne yewoxɔ mɔɖegbalẽ hã la, woagate ŋu ate fli ɖe eme, eye woxɔe se hã be dziɖuɖu aɖeke mekpɔ mɔ abia be Kristotɔwo naxɔ mɔɖeɖe tso yewo gbɔ hafi awɔ ɖe Yesu ƒe se si wòde be woaɖe gbeƒã Fiaɖuƒea la dzi o. (Marko 13:10) Esia wɔe be wolé Fiaɖuƒegbeƒãɖela alafa geɖewo. Eya ta ame siwo nɔ ŋgɔ xɔm le habɔbɔa me la nɔ ɖoɖo wɔm be yewoatsɔ nyaa ayi ʋɔnui. Wodi be yewoaɖee afia be Dziɖuɖua le subɔsubɔblɔɖe xɔm le Ðasefowo si madzemadzee. Eva dzɔ be le ƒe 1938 me la, nudzɔdzɔ aɖe fɔ ʋɔnudrɔ̃nya vevi aɖe ɖe te, si me tsonuawo aɖe vi na Yehowa ƒe amewo ɖaa. Nu kae dzɔ?\n6, 7. Nu kae dzɔ ɖe Cantwell ƒomea dzi?\n6 Le Braɖa ŋdi, April 26, 1938 dzi la, Newton Cantwell, si xɔ ƒe 60, kple srɔ̃a Esther kpakple wo viŋutsu etɔ̃ siwo nye Henry, Russell, kple Jesse woyi gbeƒã ɖe ge le du si nye New Haven, si le Connecticut la me. Wo ame atɔ̃awo katã wonye mɔɖela veviwo. Le nyateƒe me la, wonya be ate ŋu adzɔ be yewomagbɔ va aƒe me gbe ma gbe o. Nu ka tae? Kpovitɔwo lé wo zi geɖe va yi, eya ta ele susu me na wo be woagate ŋu alé yewo ake. Gake ema meɖe dzi le Cantwell ƒomea ƒo be woagaɖe gbeƒã Fiaɖuƒegbedeasia o. Ʋu evee wotsɔ yi New Haven dua me. Newton ku ƒomea ƒe ʋu si me agbaƒomɔ̃wo kple Biblia srɔ̃gbalẽwo le taŋ, eye Henry si xɔ ƒe 22 hã ku ʋu evelia, si tame nyasemɔ̃ le. Abe ale si wòle susu me na wo xoxo ene la, mede gaƒoƒo aɖeke hafi kpovitɔwo va do ɖe wo dzi o.\n7 Wolé Russell si xɔ ƒe 18 gbã, emegbe wolé Newton kple srɔ̃a Esther hã. Jesse si xɔ ƒe 16 ya nɔ adzɔge vie, eya ta enɔ ekpɔm esime kpovitɔwo kplɔ edzilawo kple nɔviaŋutsua dzoe. Henry nɔ gbeƒã ɖem le dua ƒe akpa bubu, eya ta Jesse ɖeka koe tsi afi ma. Ke hã, etsɔ eƒe agbaƒomɔ̃a heyi gbeƒãɖeɖedɔa dzi. Katolikotɔ eve aɖewo lɔ̃ be Jesse naƒo Nɔviŋutsu Rutherford ƒe nuƒo si ƒe tanyae nye “Futɔwo” la le agbaƒomɔ̃a dzi na yewo. Gake esi ŋutsuawo nɔ to ɖom nuƒoa la, wodo dɔmedzoe vevie eye wodi be yewoaƒo Jesse. Jesse wɔ nu tufafatɔe hedzo le wo gbɔ kpoo, gake eteƒe medidi hafi kpovitɔwo va lée o. Alea wòdzɔe be Jesse hã va do ɖe gaxɔ me. Kpovitɔawo metsɔ nya aɖeke ɖe Nɔvinyɔnu Cantwell ŋu o, gake wotsɔ nya ɖe Nɔviŋutsu Cantwell kple viawo ya ŋu. Ke hã, woɖe mɔ woda megbe na wo gbe ma gbe woɖe asi le wo ŋu kple susu be woava drɔ̃ nyaa emegbe.\n8. Nu ka tae wobu fɔ Jesse Cantwell le ʋɔnu be enye dzredila?\n8 Ɣleti ʋɛ aɖewo megbe, le September 1938 me la, wohe Cantwell ƒomea yi ʋɔnu, le New Haven. Wobu fɔ Newton, Russell, kple Jesse be wole nu dzɔm le amewo si evɔ womexɔ mɔɖegbalẽ hafi o. Wotsɔ nyaa yi Connecticut Ʋɔnudrɔ̃ƒe Kɔkɔtɔ wogbugbɔ drɔ̃e, gake wogabu fɔ Jesse ya be ele zitɔtɔ dem amewo me, alo be ele dzre dim le amewo ŋu. Nu ka tae? Katolikotɔ eve siwo ɖo to nuƒo si wolé ɖe mɔ̃a dzi la va ɖi ɖase le ʋɔnudrɔ̃ƒea be wodo nu ɖe yewoƒe subɔsubɔhaa gbɔ le nuƒoa me eye be esia nye dzredidi le yewo ŋu. Be woaɖee afia be fɔbubu sia mele eteƒe o la, nɔvi siwo le ŋgɔ xɔm le habɔbɔa me la bia be Amerika ƒe Ʋɔnudrɔ̃ƒe Kɔkɔtɔ, si nye ʋɔnudrɔ̃ƒe kɔkɔtɔ kekeake le dukɔa me la, nagbugbɔ nyaa adrɔ̃ na yewo.\n9, 10. (a) Afia kae Amerika Ʋɔnudrɔ̃ƒe Kɔkɔtɔ tso le nya si wotsɔ ɖe Cantwell ƒomea ŋu me? (b) Aleke afiatsotso ma le vi ɖem na mí egbeae?\n9 Tso March 29, 1940 dzi la, Ʋɔnudrɔ̃lagã Charles E. Hughes kple ʋɔnudrɔ̃la enyi bubuwo woɖo to se Nɔviŋutsu Hayden Convington, si nye Yehowa Ðasefowo ƒe lɔya la ƒe numeɖeɖewo. * Esi Connecticut lɔyaa hã va nɔ nu me ɖem henɔ agbagba dzem be yeaɖo kpe edzi be Ðasefowo nye dzredilawo la, ʋɔnudrɔ̃lawo dometɔ ɖeka biae be: “Ðe menye nyateƒe be gbedeasi si Kristo Yesu ɖe gbeƒãe la mevivi amewo nu le eƒe ɣeyiɣia me oa?” Lɔyaa ɖo eŋu be: “Ɛ̃, nyateƒee, eye ne maɖo ŋku edzi nyuia, Biblia gblɔ nu si amewo tu kplii le eƒe gbeƒãɖeɖedɔa ta hã.” Aleke gbegbe lɔyaa ƒe nya siawo ɖe ha wo ɖokuiwoe nye esi! Le manyamanya me la, etsɔ Ðasefowo sɔ kple Yesu, eye wòtsɔ dukɔa sɔ kple ame siwo bu fɔ Yesu madzemadzee. Le May 20, 1940 dzi la, ʋɔnudrɔ̃lawo katã tsɔ nu sɔsɔe tso afia na Ðasefowo be woƒe nya dzɔ.\nHayden Covington (ŋgɔgbe, le domedomea), Glen How (miame), kple nɔvi bubuwo le dodom le ʋɔnudrɔ̃ƒe aɖe esi woɖu dzi le senya aɖe me megbe\n10 Nu kae ɖe dzesi le Ʋɔnudrɔ̃ƒea ƒe afiatsotso sia ŋu? Ena subɔsubɔblɔɖe geɖe va su dukɔa me viwo si, eye nutodziɖula alo dziɖuɖumegã aɖeke megakpɔ mɔ awɔ se be yeatsɔ axe mɔ ɖe amewo ƒe subɔsubɔblɔɖe nu o. Ʋɔnudrɔ̃lawo kpɔe hã be Jesse ƒe nuwɔna aɖeke meɖee fia “be ele . . . dzre dim alo le zitɔtɔ dem amewo me o.” Eya ta afiatsotsoa ɖo kpe edzi eme kɔ ƒãa be Yehowa Ðasefowo menye dzredilawo o. Aʋadziɖuɖu gã ka gbegbee nye esi Mawu ƒe amewo kpɔ! Aleke afiatsotso sia gakpɔtɔ le vi ɖem na mí egbeae? Lɔya aɖe si nye Ðasefo gblɔ be: “Subɔsubɔ faa ƒe ablɔɖe si su mía si la na be míeɖea gbeƒã míaƒe mɔkpɔkpɔa na amewo le míaƒe nutoa me esi míegavɔ̃na be woava lé mí madzemadzee o.”\nAglãdzelawoe Wonyea, Alo Nyateƒea Ƒe Gbeƒãɖelawoe?\nTrakt si nye Quebec Ƒe Fuléle Mawu Kple Kristo Kpakple Ablɔɖe Nye Canada Katã Ƒe Ŋukpe\n11. Traktmamadɔ tɔxɛ kae mía nɔviwo wɔ le Canada, eye nu ka tae?\n11 Le ƒe 1940-awo me la, Yehowa Ðasefo siwo le Canada hã do go tsitretsiɖeŋu sesẽwo. Eya ta le ƒe 1946 me la, be mía nɔviwo nana amewo nanya ale si gbegbe dziɖuɖua le woƒe subɔsubɔblɔɖe tem ɖe toe la, wota trakt aɖe si ƒe tanyae nye Quebec Ƒe Fuléle Mawu Kple Kristo Kpakple Ablɔɖe Nye Canada Katã Ƒe Ŋukpe (si le yevugbe me), eye wowɔ ɖoɖo be nɔviwo natsɔ ŋkeke 16 sɔŋ amae le dukɔa me. Enye axa ene ƒe trakt aɖe si klo nu le ale si subɔsubɔhakplɔlawo de dzo amewo me wowɔ anyra ɖe mía nɔviwo ŋu, ale si kpovitɔwo sẽ ŋuta le wo ŋu, kple ale si nu vlo wɔhawo va dzea wo dzi le Quebec nutoa me la dzi keŋkeŋ. Trakt la gblɔ kpee be: “Va se ɖe fifia, wogakpɔtɔ le Yehowa Ðasefowo lém madzemadzee. Yehowa Ðasefowo ƒe nya siwo wotsɔ yi ʋɔnu le Greater Montreal dugãa me la ade 800 sɔŋ.”\n12. (a) Aleke tsitretsiɖeŋulawo wɔ nu ɖe traktmama- dɔa ŋui? (b) Nya kae wotsɔ ɖe mía nɔviawo ŋu? (Kpɔ etenuŋɔŋlɔa hã.)\n12 Le adaŋudede kple Roma Katoliko Papatenɔla Villeneuve megbe la, Quebec dziɖuɖumegãwo ƒe tatɔ Maurice Duplessis ho “aʋa si me nublanuikpɔkpɔ mele o” ɖe Ðasefowo ŋu le trakt sia mama ta. Eteƒe medidi o, Ðasefowo ƒe nya siwo yi ʋɔnu la dzi ɖe edzi zi gbɔ zi eve, tso 800 va ɖo 1,600 sɔŋ. Nɔvinyɔnu mɔɖela aɖe gblɔ be: “Zi ale si nu kpovitɔwo lé mí la sɔ gbɔ ale gbegbe be míagate ŋu axlẽe o.” Wotsɔ nya ɖe Ðasefo siwo wolé wole trakt-awo mam la ŋu be wole “aglãdzenya kple ameŋugblẽnya vɔ̃ɖi” kakam. *\n13. Ame kawo ŋue aglãdzedze ɖe dziɖuɖu ŋu ƒe nya gbãtɔ si wodrɔ̃ la ku ɖo, eye nyametsotso kae ʋɔnudrɔ̃ƒea wɔ?\n13 Le ƒe 1947 me la, wodrɔ̃ aglãdzedze ɖe dziɖuɖu ŋu ƒe nya gbãtɔ le ʋɔnu. Eku ɖe Nɔviŋutsu Aimé Boucher kple vianyɔnu eve siwo nye Gisèle, si xɔ ƒe 18 kple Lucille, si xɔ ƒe 11 la ŋu. Wokpɔ gome le traktmamadɔa me le teƒe si te ɖe woƒe aƒe ŋu le Quebec ƒe anyiehe tonutowo me, gake woƒe nuwɔna aɖeke meɖee fia be wonye aglãdzela sedzidalawo o. Nɔviŋutsu Boucher nye ame fatu kple ɖokuibɔbɔla si media nya o, ke boŋ eléa fɔ ɖe dɔ ŋu wɔna le eƒe agble sue si te ɖe woƒe aƒea ŋu la me, eye wòdoa sɔ si ŋu agbatsɔkeke le la yia dua me ɣeaɖewoɣi. Ke hã, eƒe ƒomea hã le ame siwo ŋu wowɔ nu madzɔmadzɔ siwo ŋu woƒo nu tsoe le trakt la me ɖo la dome. Togbɔ be kpeɖodziwo ɖee fia le nyaa drɔ̃ɣi be Boucher ƒomea meɖi fɔ o hã la, ʋɔnudrɔ̃laa, si lé fu Ðasefowo la, gbe lɔlɔ̃ ɖe edzi. Ke boŋ ede ame siwo tsɔ nya ɖe Boucher ƒomea ŋu la dzi be aglãdzenyawo le trakt si womaa me, eya ta ele be yeabu fɔ wo. Nu si ʋɔnudrɔ̃laa ƒe nya siawo fia koe nye be: Agɔdzedzee wònye be woato nyateƒe! Ebu fɔ Aimé kple Gisèle be wokaka aglãdzenya kple ameŋugblẽnya vɔ̃ɖi, eye wotu Lucille ɖevi sue la hã ɖe gaxɔ me ŋkeke eve sɔŋ. Nɔviawo bia be Canada ƒe Ʋɔnudrɔ̃ƒe Kɔkɔtɔ nagbugbɔ nyaa adrɔ̃ na yewo, eye wolɔ̃ ɖe edzi.\n14. Aleke Quebec nɔviawo wɔ nu le yometiti ƒe ɣeyiɣiawo me?\n14 Le ɣeyiɣi mawo me la, togbɔ be wogakpɔtɔ dzea mía nɔviŋutsu kple nɔvinyɔnuwo dzi le Quebec hã la, woyi edzi tsɔ dzinɔameƒo ɖe gbeƒã Fiaɖuƒegbedeasia, eye nu nyui geɖewo do tso eme. Le ƒe ene megbe, tso esime wodze trakt la mama le ƒe 1946 me la, Ðasefo siwo le Quebec ƒe xexlẽme dzi ɖe edzi tso 300 va ɖo 1,000 sɔŋ! *\n15, 16. (a) Nyametsotso kae Canada Ʋɔnudrɔ̃ƒe Kɔkɔtɔ wɔ le nya si wotsɔ ɖe Boucher ƒomea ŋu me? (b) Aleke nyametsotso sia ɖe vi na mía nɔviwo kple ame bubuwo siaa?\n15 Le June 1950 me la, Canada Ʋɔnudrɔ̃ƒe Kɔkɔtɔa ƒe ʋɔnudrɔ̃la asiekeawo katã nɔ anyi ɖe Aimé Boucher ƒe nyaa ŋu. Ɣleti ade megbe, le December 18, 1950 dzi la, Ʋɔnudrɔ̃ƒea tso afia be Ðasefowo tɔ dzɔ. Nu ka tae? Nɔviŋutsu Glen How, si nye Ðasefoawo ƒe lɔya la ɖe nu me be Ʋɔnudrɔ̃ƒea lɔ̃ ɖe numeɖeɖe siwo yewona la dzi be, “be woadze aglã ɖe dziɖuɖu ŋu” bia be woaƒlɔ dzo ɖe amewo te be woawɔ ʋunyaʋunya alo atso ɖe dziɖuɖua ŋu. Gake “dzodede amewo me nenema ƒe nya aɖeke menɔ trakt la me o, eya ta emenyawo nye nuƒoƒo faa ƒe ablɔɖe si ŋu se ɖe mɔ ɖo.” Nɔviŋutsu How gblɔ kpee be: “Mekpɔ Yehowa ƒe asi le nya sia me, eyae na míeɖu aʋaa dzi.” *\n16 Ɛ̃, aʋadziɖuɖu gã aɖee Ʋɔnudrɔ̃ƒe Kɔkɔtɔa ƒe nyametsotso sia nye na Mawu Fiaɖuƒea vavã. Nyametsotso vevi sia na wote fli ɖe aglãdzedze ŋuti nya 122 bubu siwo katã wotsɔ ɖe Quebec nɔviawo ŋu le ʋɔnu la me! Nyametsotso sia na hã be ablɔɖe su Canada kple Commonwealth dukɔwo me viwo si azɔ be woaƒo nu faa ne wokpɔe be dziɖuɖua ɖe afɔ aɖe si mesɔ o. Azɔ hã, aʋadziɖuɖu sia ŋe kɔ le nugbe si Quebec Sɔlemehaa kple dziɖuɖua woƒo takpli ɖo be yewoate Yehowa Ðasefowo ƒe subɔsubɔblɔɖe ɖe to la nu. *\nAsitsalawoe Wonyea, Alo Mawu Fiaɖuƒea Ƒe Gbeƒãɖela Dovevienuwoe?\n17. Se kae dziɖuɖu aɖewo dina be yewoatsɔ akplɔ míaƒe gbeƒãɖeɖedɔa?\n17 Abe Kristotɔ gbãtɔwo ene la, Yehowa subɔla siwo li egbea hã ‘metsɔa Mawu ƒe nya la tsaa asi o.’ (Mixlẽ 2 Korintotɔwo 2:17.) Ke hã, dziɖuɖu aɖewo dina be yewoatsɔ se siwo ku ɖe asitsatsa ŋu la akplɔ míaƒe subɔsubɔdɔa hã. Mina míadzro nya siwo wotsɔ ɖe Yehowa Ðasefowo ŋu le ʋɔnu be asitsadɔe míaƒe gbeƒãɖeɖedɔa nye la dometɔ eve me kpɔ.\n18, 19. Nu kae dziɖuɖumegãwo wɔ le Denmark be yewoatsɔ axe mɔ ɖe gbeƒãɖeɖedɔa nu?\n18 Denmark. Le October 1, 1932 dzi la, dziɖuɖua de se be ame aɖeke mekpɔ mɔ adzra agbalẽ aɖeke ne mexɔ nudzadzra ŋuti mɔɖegbalẽ hafi o. Mía nɔviwo kpɔe be nya ma meku ɖe yewo ŋu o, eya ta womeyi ɖaxɔ mɔɖegbalẽ aɖeke o. Le ŋufɔke la, gbeƒãɖela atɔ̃ aɖewo yi ɖaɖe gbeƒã le Roskilde dua me, afi si didi tso fiadua, si nye Copenhagen, gbɔ abe kilometa 30 ene le ɣetoɖoƒe gome. Esi wokpã le gbeadzi la, wodi wo dometɔ ɖeka si ŋkɔe nye August Lehmann do kpoe. Kpovitɔwoe lée be ele nu dzram mɔɖegbalẽ maxɔmaxɔe.\n19 Le December 19, 1932 dzi la, wohe August Lehmann yi ʋɔnu. Elɔ̃ ɖe edzi be yema Biblia srɔ̃gbalẽwo na amewo ya, gake menye asi tsam yele o. Ʋɔnudrɔ̃ƒea da asi ɖe eƒe numeɖeɖea dzi hegblɔ be: “Ame si ŋu wotsɔ nyaa ɖo la . . . ŋutɔ wɔa dɔ hekpɔa eɖokui dzi; mekpɔa viɖe aɖeke tso ga si wòxɔna ɖe agbalẽawo ta la me o, eye menye emae nye eƒe taɖodzinu hã o, ke boŋ ezãa eya ŋutɔ ƒe ga le dɔ sia wɔwɔ me.” Ʋɔnudrɔ̃ƒea tso afia dzɔdzɔe na Ðasefoawo hegblɔ be womate ŋu abu Lehmann ƒe gbeƒãɖeɖedɔa “be enye asitsadɔ o.” Gake Mawu ƒe amewo ƒe futɔwo ɖoe kplikpaa be yewoaxe mɔ ɖe gbeƒãɖeɖedɔa nu le dukɔa me kokoko. (Ps. 94:20) Eya ta lɔya si wotsɔ ɖe Ðasefoawo ŋu la tsɔ nyaa yi dukɔa ƒe Ʋɔnudrɔ̃ƒe Kɔkɔtɔ be woagbugbɔ adrɔ̃e. Nu kae nɔviawo wɔ?\n20. Nyametsotso kae Denmark ƒe Ʋɔnudrɔ̃ƒe Kɔkɔtɔ wɔ, eye aleke mía nɔviwo wɔ nui?\n20 Le kwasiɖa si do ŋgɔ na Ʋɔnudrɔ̃ƒe Kɔkɔtɔa ƒe nyadrɔ̃gbea me la, Ðasefoawo dzi woƒe gbeƒãɖeɖedɔa ɖe edzi le Denmark dukɔ bliboa me. Le Braɖa, October 3, 1933 dzi la, Ʋɔnudrɔ̃ƒe Kɔkɔtɔa tso nyaa me. Elɔ̃ ɖe afia si ʋɔnudrɔ̃ƒe gbãtɔ tso la dzi hegblɔ be August Lehmann meda se aɖeke dzi o. Afiatsotso sia na ablɔɖe Ðasefoawo be woayi edzi aɖe gbeƒã eye ame aɖeke mekpɔ mɔ axe mɔ na wo o. Eya ta nɔviawo gade dzo gbeƒãɖeɖedɔa me ɖe edzi tsɔ da akpe na Yehowa ɖe aʋadziɖuɖu sia ta. Tso esime Ʋɔnudrɔ̃ƒea wɔ nyametsotso ma la, Denmark dziɖuɖua megatee kpɔ be yeaxe mɔ ɖe mía nɔvi siwo le afi ma ƒe gbeƒãɖeɖedɔa nu o.\nÐasefo siwo tsɔ dzinɔameƒo nɔ gbeƒã ɖem le Denmark le ƒe 1930-awo me\n21, 22. Nyametsotso kae Amerika ƒe Ʋɔnudrɔ̃ƒe Kɔkɔtɔ wɔ le nya si wotsɔ ɖe Nɔviŋutsu Murdock ŋu me?\n21 United States. Le Kwasiɖagbe, February 25, 1940 dzi la, wolé mɔɖela aɖe si ŋkɔe nye Robert Murdock, Jr. kple Ðasefo adre bubuwo esi wonɔ gbeƒã ɖem le du si nye Jeannete, si te ɖe Pittsburgh ŋu, le Pennsylvania, la me. Wobu fɔ wo be wole agbalẽ dzram na amewo evɔ womexɔ mɔɖegbalẽ hafi o. Mía nɔviwo bia be Amerika ƒe Ʋɔnudrɔ̃ƒe Kɔkɔtɔ nagbugbɔ nyaa adrɔ̃ na yewo eye wolɔ̃ ɖe edzi.\n22 Le May 3, 1943 dzi la, Ʋɔnudrɔ̃ƒe Kɔkɔtɔa tso afia be Ðasefowo ƒe nya dzɔ. Ʋɔnudrɔ̃ƒea gblɔ be mesɔ be woabia tso Ðasefowo si be woaxɔ mɔɖegbalẽ hafi awɔ woƒe dɔa o, elabena esia anye “gome si le wo si le Dukɔa Ƒe Se nu la tete ɖe to.” Ʋɔnudrɔ̃ƒea te fli ɖe se si dziɖuɖumegãwo wɔ la me hegblɔ be “sea le mɔ xem ɖe subɔsubɔ kple agbalẽtata ƒe ablɔɖe nu.” Esi Ʋɔnudrɔ̃la William O. Douglas nɔ Ʋɔnudrɔ̃ƒea ƒe nyametsotsoa gblɔm la, egblɔ tso Yehowa Ðasefowo ƒe dɔa ŋu be: “Menye mawunyagbɔgblɔ koe wònye o, eye menye mawunyagbalẽwo mama hã koe wònye o. Woƒe dɔa lɔ nu evea siaa ɖe eme.” Egblɔ kpee be: “Ele be dukplɔse si ɖe mɔ ɖe subɔsubɔwɔnawo kple mawunyagbɔgblɔ le sɔlemexɔwo me ŋu la ke naɖe mɔ ɖe subɔsubɔdɔ sia hã ŋu.”\n23. Nu ka tae senya siwo me míeɖu dzi le le ƒe 1943 me la gakpɔtɔ le vevie na mí egbea?\n23 Ʋɔnudrɔ̃ƒe Kɔkɔtɔa ƒe afiatsotso sia nye dziɖuɖu ɖedzesi aɖe si Mawu ƒe amewo kpɔ le senyawo me. Eɖo kpe edzi be nya nyui gbeƒãɖelawoe míenye vavã, ke menye asitsalawo o. Le ƒe 1943 ƒe ŋkeke vevi sia dzi la, menye nya si wotsɔ ɖe Nɔviŋutsu Murdock ŋu me koe Yehowa Ðasefowo ɖu dzi le o, ke boŋ woɖu dzi le nya 13 siwo Ʋɔnudrɔ̃ƒe Kɔkɔtɔa drɔ̃ na wo gbe ma gbe la dometɔ 12 me. Afiatsotso siawo va zu nu si koŋ dzi míenɔa te ɖo ɖua dzi le senya bubu siwo míaƒe futɔwo gatsɔna ɖe mía ŋu le egbeŋkekeawo me be yewoatsɔ ate gome si le mía si be míaɖe gbeƒã Fiaɖuƒegbedeasia le dutoƒo kple tso aƒe me yi aƒe me ɖe to la me.\n24. Nu kawoe míewɔna ne dziɖuɖu aɖe ɖo asi míaƒe dɔa dzi?\n24 Abe Yehowa subɔlawo ene la, ne dziɖuɖuwo na ablɔɖe mí le se nu be míaɖe gbeƒã Fiaɖuƒegbedeasia la, míekpɔa ŋudzedze ɖe eŋu ŋutɔ. Gake ne dziɖuɖu aɖe ɖo asi míaƒe gbeƒãɖeɖedɔa dzi hã la, ɖeko míetrɔa asi le míaƒe gbeƒãɖemɔnuwo ŋu hetoa mɔ sia mɔ dzi yia dɔa dzi. Abe ale si apostoloawo wɔe ene la, “ele be míaɖo to Mawu abe dziɖula ene wu amewo.” (Dɔw. 5:29; Mat. 28:19, 20) Le ɣeyiɣi ma ke me la, míetsɔa nyaa yia ʋɔnu be woadrɔ̃ na mí ale be míawɔ gbeƒãɖeɖedɔa le ablɔɖe me. Mina míadzro esia ƒe kpɔɖeŋu eve me kpɔ.\n25, 26. Aleke wòdzɔe be Ðasefowo ƒe nya va do ɖe Nicaragua ƒe Ʋɔnudrɔ̃ƒe Kɔkɔtɔ, eye aleke nuwo va yii?\n25 Nicaragua. Le November 19, 1952 dzi la, Donovan Munsterman, si nye dutanyanyuigblɔla kple alɔdzedzikpɔla le Nicaragua la yi ɖe dɔwɔƒe si kpɔa amedzrowo kple mɔzɔzɔ nyawo gbɔ le Managua, si nye fiadua, me. Wobia tso esi be wòayi aɖakpɔ dɔwɔƒea ƒe tatɔ Arnoldo García. Esi wòyi la, dɔwɔƒea ƒe tatɔa na wònya be woɖo asi Yehowa Ðasefowo dzi le Nicaragua “be womegakpɔ mɔ aɖe gbeƒã woƒe dzixɔsewo alo akpɔ gome le woƒe subɔsubɔwɔna aɖeke me o.” Esi Donovan biae be nu ka tae hã la, Aƒetɔ Garcia gblɔ nɛ be Ðasefowo mexɔ mɔɖeɖe le dziɖuɖua ƒe dudɔnunɔla si kpɔa subɔsubɔnyawo gbɔ la gbɔ hafi le woƒe subɔsubɔdɔa wɔm o, eye be wotso wo nu be wonye kɔmiunisttɔwo. Ame kawoe tso wo nu? Roma Katolikohaa ƒe osɔfowoe.\nNicaragua nɔviwo, le ɣeyiɣi si me woɖo asi dɔa dzi\n26 Enumake Nɔviŋutsu Munsterman tsɔ nyaa yi na dudɔnunɔla si kpɔa subɔsubɔnyawo gbɔ la kple dukplɔlaa, si ŋkɔe nye Anastasio Somoza García kple susu be woaɖe mɔxenua ɖa, gake mekpɔ ta nɛ o. Eya ta nɔviawo trɔ asi le mɔ siwo dzi wotona kpɔa gome le subɔsubɔwɔnawo me ŋu. Wotu Fiaɖuƒe Akpatawo hekpena le ƒuƒoƒo suewo me eye wodzudzɔ ɖaseɖiɖi le ablɔwo dzi, gake woyi edzi nɔ gbeƒã ɖem Fiaɖuƒegbedeasia. Le ɣeyiɣi ma ke me la, wotsɔ nyaa yi Nicaragua ƒe Ʋɔnudrɔ̃ƒe Kɔkɔtɔ kple susu be wòana woaɖe mɔxeɖenua ɖa. Nyadzɔdzɔgbalẽ geɖewo ɖe gbeƒã mɔxeɖenua kple ale si nɔviawo tsɔ nyaa yi ʋɔnui eye Ʋɔnudrɔ̃ƒea lɔ̃ be yeadrɔ̃e. Aleke nuwo va yii? Le June 19, 1953 dzi la, Ʋɔnudrɔ̃ƒea ƒe ʋɔnudrɔ̃lawo katã tsɔ nu sɔsɔe tso afia dzɔdzɔe na Ðasefoawo. Ʋɔnudrɔ̃ƒea gblɔ be mɔxexe ɖe míaƒe dɔa nu nye dukplɔse si na nuƒoƒo faa, dzitsinya, kple subɔsubɔdzixɔsewo ƒe ablɔɖe dukɔmeviwo la dzi dada. Ebia tso Nicaragua dziɖuɖua si hã be wòaɖe mɔ na Ðasefoawo woawɔ woƒe subɔsubɔdɔa le ablɔɖe me abe tsã ene.\n27. Nu ka tae Ʋɔnudrɔ̃ƒea ƒe nyametsotsoa wɔ nuku na Nicaraguatɔwo, eye nu kawo gbɔe mía nɔviwo kpɔe be yewoƒe aʋadziɖuɖua tso?\n27 Ewɔ nuku na Nicaraguatɔwo ŋutɔ be Ʋɔnudrɔ̃ƒe Kɔkɔtɔa ʋli Ðasefoawo ta. Va se ɖe ɣemaɣi la, subɔsubɔhakplɔlawo ƒe ŋusẽkpɔɖeamedzi nu sẽ ale gbegbe be Ʋɔnudrɔ̃ƒea medina be yeawɔ nyametsotso atsi tre ɖe wo ŋu o. Azɔ hã, dziɖuɖumegãwo kpɔ ŋusẽ le dukɔa me ale gbegbe be ne wowɔ nyametsotso aɖe la, Ʋɔnudrɔ̃ƒea mete ŋu tea fli ɖe eme o. Eya ta mía nɔviawo ka ɖe edzi be yewoƒe Fia la ƒe kpekpeɖeŋu kple ale si yewomedzudzɔ gbeƒãɖeɖedɔa o tae yewoɖu dzi le nya sia me ɖo.—Dɔw. 1:8.\n28, 29. Aleke nɔnɔmeawo va trɔ kpata le Zaire le ƒe 1980-awo ƒe domedome lɔƒo?\n28 Zaire. Le ƒe 1980-awo ƒe domedome lɔƒo la, Ðasefo 35,000 lɔƒoe nɔ Zaire, si nye Congo-Kinshasa fifia. Le dzidziɖedzi nyui si kpɔm wole le Fiaɖuƒea ƒe dɔwo me ta la, wodze alɔdzedɔwɔƒe yeye tutu gɔme. Le December 1985 me la, wowɔ dukɔwo dome takpekpe le fiadua, si nye Kinshasa, ƒe bɔlƒoƒe gãtɔ eye ame 32,000 sɔŋ tso xexea ƒe akpa vovovowo va yɔ bɔlƒoƒea taŋ. Gake eteƒe medidi o, nɔnɔmeawo te tɔtrɔ na Yehowa subɔlawo. Aleke wòdzɔe?\n29 Nɔviŋutsu Marcel Filteau, si hã to yometiti si va nɔviwo dzi le Duplessis ƒe dziɖuɖua te le Quebec (Canada) me la, nɔ subɔsubɔm le Zaire abe dutanyanyuigblɔla ene ɣemaɣi. Eɖe nu si dzɔ la me ale: “Le March 12, 1986 dzi la, wona lɛta nɔvi siwo le ŋgɔ xɔm la be Yehowa Ðasefowo ƒe habɔbɔa mele se nu le Zaire o, eya ta woɖo asi wo dzi.” Dukɔa ƒe dukplɔla Mobutu Sese Seko ye de asi lɛtaa te.\n30. Nyametsotso vevi kae dze ŋgɔ Alɔdzekɔmitia, eye nya ta kae wova ƒo?\n30 Le ŋkeke si kplɔe ɖo dzi la, woɖe gbeƒã le dukɔa ƒe radio dzi be: “Míegale Yehowa Ðasefowo ƒe ŋkɔ se ge le [Zaire] akpɔ gbeɖe o.” Yometiti dze egɔme enumake. Wogbã Fiaɖuƒe Akpatawo, eye woda dzo mía nɔviwo, lé wo, ƒo wo, de wo gaxɔ me. Wolé ɖeviwo gɔ̃ hã de gaxɔ me. Le October 12, 1988 dzi la, dziɖuɖua ɖo asi habɔbɔa ƒe nunɔamesiwo dzi, eye asrafowo va xɔ alɔdzedɔwɔƒea hele eŋu dzɔm. Nɔvi siwo nɔ ŋgɔ xɔm la ŋlɔ lɛta bia be yewoakpɔ Dukplɔla Mobutu ahaɖe nu me nɛ, gake womede nu eme na wo o. Eya ta nyametsotso vevi aɖe dze ŋgɔ Alɔdzekɔmitia: ‘Ðe woatsɔ nyaa ayi Ʋɔnudrɔ̃ƒea, alo ɖe woalala?’ Timothy Holmes, si nye dutanyanyuigblɔla kple Alɔdzekɔmitia ƒe ɖoɖowo gbɔ kpɔla ɣemaɣi la gblɔ be: “Míetrɔ ɖe Yehowa ŋu hebia nunya kple mɔfiame.” Le gbedodoɖa kple numedzodzro geɖe megbe la, kɔmitia va kpɔe be masɔ be yewoatsɔ nyaa ayi ʋɔnu ɣemaɣi o. Ke boŋ wotrɔ susu ɖe ale si woawɔ akpɔ nɔviawo ƒe nuhiahiãwo gbɔ kple mɔ siwo dzi woato ayi gbeƒãɖeɖedɔa dzii ŋu.\n“Le yometiti ƒe ɣeyiɣi mawo me la, míekpɔ ale si Yehowa de asi nyawo mee”\n31, 32. Nyametsotso ɖedzesi kae Zaire ƒe Ʋɔnudrɔ̃ƒe Kɔkɔtɔ wɔ, eye aleke esia wɔ dɔ ɖe mía nɔviwo dzi?\n31 Ƒe geɖewo va yi. Ðasefoawo yometiti dzi ɖe kpɔtɔ vie, eye amewo va le ɖe tsɔm le amegbetɔwo ƒe gomenɔamesi nyawo me le dukɔa me. Alɔdzekɔmitia kpɔe be ɣeyiɣia de azɔ be yewoatsɔ nyaa ayi Zaire ƒe Ʋɔnudrɔ̃ƒe Kɔkɔtɔ. Nukutɔe la, Ʋɔnudrɔ̃ƒea lɔ̃ be yeadrɔ̃ nyaa. Eva dzɔ be, le January 8, 1993 dzi, si nye ƒe adre tso esime woɖo asi mía dzi la, Ʋɔnudrɔ̃ƒea tso afia be afɔ si dziɖuɖua ɖe ɖe Ðasefowo ŋu la mele se nu o, eye woɖe mɔxeɖenua ɖa. Wò ya bu nu si esia fia ŋu kpɔ! Ʋɔnudrɔ̃lawo tsɔ woƒe agbe de afɔku me hete fli ɖe nyametsotso si dukɔa ƒe dukplɔla wɔ la me. Nɔviŋutsu Holmes gblɔ be: “Le yometiti ƒe ɣeyiɣi mawo me la, míekpɔ ale si Yehowa de asi nyawo mee.” (Dan. 2:21) Aʋadziɖuɖu sia do ŋusẽ nɔviawo ƒe xɔse. Wokpɔe be Fia Yesu fia mɔ eƒe amewo wonya ɣeyiɣi si me woaɖe afɔ aɖe kple ale si woaɖee.\nCongo nɔviwo le dzidzɔ kpɔm ɖe mɔnukpɔkpɔ si su wo si be woasubɔ Yehowa le ablɔɖe me la ta\n32 Esi woɖe mɔxeɖenua ɖa la, mɔɖeɖe li azɔ be alɔdzedɔwɔƒea nakplɔ dutanyanyuigblɔlawo va dukɔa me, atu alɔdzedɔwɔƒe yeye, ahaxɔ Biblia srɔ̃gbalẽwo tso duta. * Dzidzɔ ka gbegbee nye esi wònyena na Mawu subɔlawo le xexea me godoo ne wokpɔ ale si Yehowa le eƒe amewo ta kpɔm le gbɔgbɔ me la teƒe!—Yes. 52:10.\n“Yehowa Ye Nye Nye Kpeɖeŋutɔ”\n33. Nu kawoe míesrɔ̃ tso ʋɔnudrɔ̃nya ʋɛ siwo me míedzro la me?\n33 Ʋɔnudrɔ̃nya ʋɛ siwo me míedzro la ɖo kpe edzi be Yesu le wɔwɔm ɖe ŋugbe si wòdo la dzi be: “Mana [nya] kple nunya mi, eye ame siwo katã tsi tsitre ɖe mia ŋu la mate ŋu anɔ te ɖe enu alo agblɔ nya bubu aɖeke atsi tsitre ɖe eŋu o.” (Mixlẽ Luka 21:12-15.) Edze ƒãa be ɣeaɖewoɣi la, Yehowa zãa egbegbe Gamalielwo tsɔ kpɔa eƒe amewo ta alo ʋãa ʋɔnudrɔ̃lawo kple lɔyawo wotsɔa dzinɔameƒo ʋlia dzɔdzɔenyenye ta. Ɛ̃, Yehowa na míaƒe futɔwo ƒe lãnuwo nu tsi kpo. (Mixlẽ Yesaya 54:17.) Tsitretsiɖeŋulawo mate ŋu atɔ te Mawu ƒe dɔa o.\n34. Nu ka tae senya siwo me míeɖu dzi le la ɖe dzesi? Eye nu ka dzie esia ɖo kpee? (Kpɔ aɖaka si nye “ Ʋɔnudrɔ̃ƒewo Ƒe Afiatsotso Vevi Siwo Do Fiaɖuƒegbeƒãɖeɖedɔa Ðe Ŋgɔ” hã.)\n34 Nu ka tae senya siwo me míeɖu dzi le la wɔ nuku ŋutɔ? Bu eŋu kpɔ: Yehowa Ðasefowo menye subɔsubɔha xɔŋkɔ aɖeke alo esi ŋu amewo dea bubui o. Míedaa akɔ o, míedaa megbe na dunyahehawo o, eye míedzea agbagba be míakpɔ ŋusẽ ɖe dunyahelawo ƒe nyametsotsowo dzi o. Azɔ hã, wote ŋu bua mía dometɔ siwo ƒe nyawo yia ʋɔnudrɔ̃ƒewo la zi geɖe be míenye “ame manyagbalẽwo kple ame tsɛwo.” (Dɔw. 4:13) Eya ta ne míagblɔe la, naneke meɖe dzesi le mía ŋu si aʋã ʋɔnudrɔ̃lawo be woatso afia dzɔdzɔe na mí ahabu fɔ subɔsubɔhakplɔla kple dunyahela xɔŋkɔ siwo tsia tsitre ɖe mía ŋu o. Ke hã, ʋɔnudrɔ̃ƒewo tsoa afia dzɔdzɔe na mí enuenu! Senya siwo me míeɖu dzi le la ɖo kpe edzi be “Mawu ŋkumee” míele zɔzɔm le ‘le ɖekawɔwɔ me kple Kristo’ vavã. (2 Kor. 2:17) Eya ta míegblɔna abe apostolo Paulo ene be: “Yehowa ye nye nye kpeɖeŋutɔ; nyemavɔ̃ o.”—Heb. 13:6.\n^ mm. 9 Cantwell ƒomea kple Connecticut dziɖuɖumegãwo dome nya siae nye nya 43 siwo me Nɔviŋutsu Hayden Covington ʋli Ðasefowo ta le le Amerika Ʋɔnudrɔ̃ƒe Kɔkɔtɔa la dometɔ gbãtɔ. Eku le ƒe 1978 me. Srɔ̃a Dorothy subɔ nuteƒewɔwɔtɔe va se ɖe esime wòku le ƒe 2015 me, esime wòxɔ ƒe 92.\n^ mm. 12 Se aɖe si wode le ƒe 1606 me dzie wonɔ te ɖo tsɔ nya ɖe nɔviawo ŋu. Sea gblɔ be ʋɔnudrɔ̃lawo ate ŋu abu fɔ ame ne wokpɔe be amea ƒe nyawo tsi tsitre ɖe dziɖuɖua ŋu—ne nya si amea gblɔ la nye nyateƒe gɔ̃ hã.\n^ mm. 14 Le ƒe 1950 me la, ɣeyiɣiawo katã ƒe subɔla 164 sɔŋ ye nɔ Quebec. Wo dometɔ 63 nye dutanyanyuigblɔla siwo lɔ̃ faa be yewoava subɔ le afi ma le Gilead Sukua dede megbe, togbɔ be wonya be yewoato yometiti sesẽwo me hã.\n^ mm. 15 Nɔviŋutsu W. Glen How nye Ðasefowo ƒe lɔya si tsɔ dzinɔameƒo kple aɖaŋudzedze ʋli Yehowa Ðasefowo ta le ʋɔnu le Canada kple dukɔ bubuwo me tso ƒe 1943 me va se ɖe ƒe 2003 me.\n^ mm. 16 Nya sia ŋuti numeɖeɖe geɖewo dze le May 8, 2000 ƒe Nyɔ! ƒe nyati si nye “Aʋa La Menye Mia Tɔ O, Ke Mawu Tɔe” me, axa 18-24. (Yevugbe me tɔ nye April 22, 2000.)\n^ mm. 32 Asrafowo va dzo le alɔdzedɔwɔƒea mlɔeba; gake nɔviawo tu alɔdzedɔwɔƒe yeyea ɖe teƒe bubu.\nAleke ʋɔnudrɔ̃ƒewo ƒe nyametsotsowo ɖo kpe edzi be nya nyui gbeƒãɖelawoe míenye, ke menye dzredilawo, aglãdzelawo, alo asitsalawo o?\nAleke senya siwo me míeɖu dzi le va yi la gakpɔtɔ le vi ɖem na mí egbeae?\nAfɔ kawoe míeɖena ne woɖo asi míaƒe gbeƒãɖeɖedɔa dzi?\nLe amegbetɔ ƒe susu nu la, nu ka tae wòwɔ nuku ŋutɔ be Yehowa ƒe amewo ɖu dzi le ʋɔnudrɔ̃nya vevi geɖewo me?\nAleke ʋɔnudrɔ̃nya siwo me míedzro la do ŋusẽ wò xɔsee?\nƲƆNUDRƆ̃ƑEWO ƑE AFIATSOTSO VEVI SIWO DO FIAÐUƑEGBEƑÃÐEÐEDƆA ÐE ŊGƆ\nNYAMETSOGBE November 11, 1927\nNYA SI FƆ ÐE TE Dzixɔse ƒe ablɔɖe.\nNU SI DZƆ Kpovitɔ aɖe lé Nɔviŋutsu Adolf Huber esi wònɔ gbeƒã ɖem; etso mía nɔvia nu be ele dzre dim le subɔsubɔha bubuwo ŋu eye wòxɔ Biblia me gbedeasia ƒe agbalẽvi si mam wòle la le esi.\nNYAMETSOTSOA Nɔviŋutsu Huber ɖe eɖokui nu le Dukɔa Ƒe Ʋɔnudrɔ̃ƒe Kɔkɔtɔ be nya si kpovitɔa tsɔ ɖe ye ŋu mele eme o. Ʋɔnudrɔ̃ƒea tso afia be agbalẽvi siwo kpovitɔa xɔ le mía nɔvia si la nye se si ɖe mɔ ɖe “dzixɔse ƒe ablɔɖe” ŋu la dzi dada.\nEMETSONUA Afiatsotso sia wɔe be kpovitɔwo megaɖea fu na Biblia Nusrɔ̃viwo le woƒe subɔsubɔdɔa wɔwɔ me o.\nNYAMETSOGBE July 9, 1935\nNYA SI FƆ ÐE TE Nuƒoƒo faa ƒe ablɔɖe.\nNU SI DZƆ Kpovitɔwo lé Ðasefo ade be wole agbalẽ siwo “dea dzre kple zitɔtɔ dukɔa me” la mam. Wolé nɔviawo de gaxɔ me ŋkeke 15.\nNYAMETSOTSOA Dukɔa ƒe Ʋɔnudrɔ̃ƒe Kɔkɔtɔ tso nya me be Ðasefoawo ƒe dɔa mele zitɔtɔ aɖeke hem vɛ o, be woƒe agbalẽwo medea dzre amewo me o, eye be gome le wo si be woato agbalẽwo dzi agblɔ woƒe susu na amewo faa.\nEMETSONUA Afiatsotso sia kple afia bubu siwo wotso le Ðasefowo ƒe nya 530 siwo wodrɔ̃ tso ƒe 1933 va se ɖe ƒe 1939 me la ʋli nɔviawo ƒe gomenɔamesi ta le se nu be wokpɔ mɔ aɖe gbeƒã. Le egbeŋkekeawo me la, nɔviwo le gbeƒã ɖem le afi ma le ablɔɖe me.\nNYAMETSOGBE March 17, 1953\nNYA SI FƆ ÐE TE Agbalẽtata kple nuƒoƒo faa ƒe ablɔɖe.\nNU SI DZƆ Kpovitɔwo lé Nɔviŋutsu Pieter Havenaar be eda se dzi. Seae nye be Braɖa kple Kuɖa tso ŋdi ga 9 va ɖo ga 11 koe mɔɖeɖe li be ame aɖe nama agbalẽ.\nNYAMETSOTSOA Dukɔa ƒe Ʋɔnudrɔ̃ƒe Kɔkɔtɔ tso nya me be se sia le kpaɖii akpa.\nEMETSONUA Nyametsotso sia te fli ɖe se sia se si ana wòasesẽ na amewo alo manya wɔ na wo be woama woƒe agbalẽwo o la me.\nNYAMETSOGBE October 6, 1953\nNYA SI FƆ ÐE TE Subɔsubɔ kple nuƒoƒo faa ƒe ablɔɖe.\nNU SI DZƆ Wode se le Quebec Dugãa me be ame aɖeke mekpɔ mɔ ama agbalẽ ne mexɔ mɔɖeɖe le kpovitɔwo gbɔ o. Wolé Nɔviŋutsu Laurier Saumur, si nye dzikpɔla mɔzɔla la de gaxɔ me ɣleti etɔ̃ be eda se sia dzi.\nNYAMETSOTSOA Ʋɔnudrɔ̃ƒe Kɔkɔtɔ tso nya me be mesɔ be woabia tso Ðasefowo si be woawɔ ɖe se sia dzi o. Ʋɔnudrɔ̃ƒea gblɔ be agbalẽ siwo me Biblia me nyawo le, si Yehowa Ðasefowo mana la nye woƒe subɔsubɔa ƒe akpa aɖe, eye be dukɔa ƒe se ɖe mɔ ɖe Kristotɔwo ƒe subɔsubɔwɔna sia ŋu.\nEMETSONUA Nyametsotso sia na wote fli ɖe se sia ŋu nya 1,600 kple edzivɔ siwo wotsɔ ɖe mía nɔviwo ŋu le Quebec la me.\nNYAMETSOGBE July 13, 1983\nNU SI DZƆ Wolé mía nɔvinyɔnu eve le esi wole míaƒe agbalẽ siwo me Biblia me nyawo le la mam ta. Wotsɔ nya ɖe wo ŋu be “woƒe dɔa le Dzre kple Zitɔtɔ dem dukɔa me,” eye wolé wo de gaxɔ me ŋkeke atɔ̃.\nNYAMETSOTSOA Ʋɔnudrɔ̃ƒe Kɔkɔtɔ tso nya me be mía nɔviawo meda se aɖeke dzi o eye be yewomekpɔ kpeɖodzi aɖeke si ɖee fia be woƒe dɔa le dzre dem amewo me o.\nEMETSONUA Le afiatsotso sia megbe la, mía nɔviwo lelé kple agbalẽwo xɔxɔ le wo si dzi ɖe kpɔtɔ kura.\nNYAMETSOGBE May 26, 1986\nNU SI DZƆ Esi Ðasefowo ƒe ƒome etɔ̃ aɖewo bia be woaŋlɔ ɖe yewoƒe dukɔmevinyenye ƒe dzesidegbalẽvi dzi be Yehowa Ðasefowoe yewonye la, nu si va do tso emee nye be wolé mía nɔviŋutsu kple nɔvinyɔnu 23 de gaxɔ me be wole hadomeɖoɖo kple dunyaheɖoɖo siwo le dukɔa me la tɔtɔm.\nNYAMETSOTSOA Ʋɔnudrɔ̃ƒe Kɔkɔtɔ te fli ɖe nutsotsoa me; wogblɔ be Ðasefoawo meɖi fɔ aɖeke o, eye be dzixɔse ƒe ablɔɖe le Yehowa Ðasefowo si abe dukɔmevi bubuawo ene.\nEMETSONUA Afiatsotso sia na wodzudzɔ Kristotɔwo lelé ɖe woƒe subɔsubɔwɔnawo ta; ena hã be subɔsubɔblɔɖe su Turkey dukɔmeviwo katã si.\nNYAMETSOGBE May 25, 1993\nNYA SI FƆ ÐE TE Ame ƒe subɔsubɔ dodo ɖe ŋgɔ ƒe ablɔɖe.\nNU SI DZƆ Le ƒe 1986 me la, wolé Nɔviŋutsu Minos Kokkinakissi zi 18 lia be ele dzi me trɔm na amewo. Wode se le Greece dukɔa me tso ƒe 1938 va se ɖe ƒe 1992 me be ame aɖeke mekpɔ mɔ atrɔ dzi me na amewo o, eye wonɔ te ɖe se sia dzi lé Yehowa Ðasefo 19,000 sɔŋ.\nNYAMETSOTSOA Europa Amegbetɔ Ƒe Gomenɔamesiwo Ŋuti Ʋɔnudrɔ̃ƒe tso nya me be se sia nye mɔxexe ɖe ablɔɖe si le amewo si be woawɔ woƒe susu, dzitsinya, kple subɔsubɔ ŋu dɔ la nu; ebu fɔ dukɔa be ele mɔ xem ɖe ame ƒe subɔsubɔ dodo ɖe ŋgɔ ƒe ablɔɖe nu madzemadzee eye wòɖo kpe edzi be Yehowa Ðasefowo ƒe haa nye “subɔsubɔha nyanyɛ.”\nEMETSONUA Greece dziɖuɖua ɖe gbe na dziɖuɖumegãwo katã be woagawɔ naneke azɔ si atsi tsitre ɖe afia si ʋɔnudrɔ̃ƒea tso le Kokkinakissi ƒe nyaa me la ŋu o. Esia wɔe be mía nɔviwo lelé be wole dzi me trɔm na amewo nu tso azɔ.\nNYAMETSOGBE June 17, 2002\nDUKƆA United States\nNU SI DZƆ Wode se le Ohio ƒe kɔƒe si nye Stratton me be ame aɖeke mekpɔ mɔ akpɔ gome le dɔwɔna aɖeke me tso aƒe me yi aƒe me ne mexɔ mɔɖegbalẽ hafi o. Ʋɔnudrɔ̃ƒe sue eve siwo drɔ̃ nyaa gbã la gblɔ be sea le eteƒe.\nNYAMETSOTSOA Esi nyaa va ɖo Ʋɔnudrɔ̃ƒe Kɔkɔtɔ la, wote fli ɖe sea me be etsi tsitre ɖe dukplɔse si ɖe mɔ ɖe subɔsubɔ kple nuƒoƒo faa ƒe ablɔɖe ŋu la ŋu. Ʋɔnudrɔ̃ƒea da asi ɖe numeɖeɖe si Ðasefoawo na be “Mawue na ŋusẽ yewo le Ŋɔŋlɔawo me be yewoaɖe gbeƒã” la dzi.\nEMETSONUA Dukɔa ƒe nuto alafa geɖe siwo me se siawo tɔgbi wɔa dɔ le tsã la dzudzɔ fuɖeɖe na Yehowa Ðasefowo azɔ.\nYesu de se na eyomedzelawo be woawɔ “dukɔwo katã me tɔwo woanye nusrɔ̃lawo.” Tsitretsiɖeŋu kple kuxiwo wɔe be Biblia Nusrɔ̃viawo va se nu si wòfia be woana kekelia naklẽ la gɔme nyuie.


Yesu Fia Nu Tso Tsɔtsɔke Ŋu | Yesu Ƒe Agbemeŋutinya\nAle Si Wòhiã Be Woatsɔ Ake\nÐE WOATSƆE AKE ZI ADREA?\nKLUVI MAKPƆNUBLANUI ŊUTI KPƆÐEŊUA\nPetro se aɖaŋu si Yesu ɖo ku ɖe ale si ame nayi nɔvia gbɔ be woakpɔ wo nɔewo dome masɔmasɔwo gbɔe ŋu. Gake edze abe Petro di be yeanya zi gbɔ zi ale si wòle be ame natsɔe ake nɔvia ene.\nPetro bia be: “Aƒetɔ, zi nenie nɔvinye awɔ nu vɔ̃ ɖe ŋunye eye matsɔe akee? Va se ɖe zi adre loo?” Le subɔsubɔhakplɔla aɖewo ƒe nufiafia nu la, zi etɔ̃e wòle be ame natsɔe ake nɔvia. Eya ta Petro anya susui be dɔmenyo gã aɖee wòanye be yeatsɔe ake ye nɔvi “va se ɖe zi adre.”—Mateo 18:21.\nGake susu si nye be woaxlẽ zi ale si woda vo le ame ŋui la mewɔ ɖeka kple Yesu ƒe nufiafia o. Eya ta eɖɔ Petro ɖo esi wògblɔ be: “Nyemegblɔ na wò be va se ɖe zi adre o, ke boŋ va se ɖe zi blaadre vɔ adre.” (Mateo 18:22) Esia fia be seɖoƒe meli na zi ale si woatsɔe ake o. Mele be xexlẽme aɖe koŋ nanɔ zi ale si Petro atsɔ vodada ake nɔviae ŋu o.\nAzɔ Yesu wɔ kpɔɖeŋu aɖe na Petro kple nusrɔ̃la bubuawo tsɔ te gbe ɖe agba si le wo dzi be woatsɔe ake la dzi na wo. Eku ɖe kluvi aɖe si gbe be yemasrɔ̃ yeƒe aƒetɔ si nye nublanuikpɔla ƒe kpɔɖeŋu o la ŋu. Fia la di be yeabu akɔnta kple yeƒe kluviwo. Wokplɔ kluvi aɖe si nyi fe gbogbo si nye talento 10,000 [denario 60,000,000] la va egbɔ. Mate ŋu axe fea akpɔ o. Eya ta fia la ɖe gbe be woatsɔ eya kple srɔ̃a kple viawo adzra ne woatsɔ axe feae. Enumake kluvi la dze klo ɖe eƒe aƒetɔ ƒe afɔnu heɖe kuku nɛ gblɔ be: “Gbɔ dzi ɖi nam, mele nu sia nu xe ge na wò.”—Mateo 18:26.\nKluvia ƒe nu wɔ nublanui na fia la, eya ta etsɔ fe gbogbo si kluvia nyi la kee. Eyome kluvia do go eye wòkpɔ ehati kluvi si nyi denario 100 ƒe fe le eŋu. Elé kluvi ma helé ve nɛ gblɔ be: “Xe fe sia fe si nènyi le ŋunye la nam.” Gake hati kluvi sia dze klo ɖe kluvi si ŋu wònyi fea le la ƒe afɔnu heɖe kuku nɛ gblɔ be: “Gbɔ dzi ɖi nam, mele exe ge na wò.” (Mateo 18:28, 29) Gake kluvi si fia la tsɔ fe si wònyi kee la mesrɔ̃ eƒe aƒetɔ ƒe kpɔɖeŋu o. Ena wotsɔ ehati kluvi si nyi fe si le sue wu kura la de gaxɔ me be wòanɔ afi ma va se ɖe esime wòaxe fe si wònyi la.\nAzɔ Yesu gblɔ be kluvi bubu siwo kpɔ nublanuimakpɔmakpɔ ƒe nuwɔna sia teƒe la yi ɖagblɔe na aƒetɔ la. Aƒetɔ la do dziku eye wòyɔ kluvi la vɛ hegblɔ nɛ be: “Kluvi vɔ̃ɖi, esi nèɖe kuku nam la, metsɔ fe mawo katã ke wò. Ðe mele be wò hã nàkpɔ nublanui na hawòti kluvi abe ale si mekpɔ nublanui na wòe ene oa?” Esi fia la do dɔmedzoe la, etsɔ kluvi makpɔnublanui la de asi na gaxɔdzikpɔlawo be wòanɔ gaxɔ me va se ɖe esime wòaxe fe siwo katã wònyi la. Yesu ƒo nyaa ta be: “Aleae Fofonye si le dziƒowo la hã awɔ mia dometɔ ɖe sia ɖe ne metsɔna kea nɔvia tso dzi me o.”—Mateo 18:32-35.\nTsɔtsɔke ŋuti nufiame nyui kae nye esi esia nye na mí! Mawu tsɔ nu vɔ̃ ƒe fe gã aɖe ke mí. Agɔ ɖe sia ɖe si nɔvi Kristotɔ aɖe adze le mía dzi la le sue ŋutɔ ne wotsɔe sɔ kple esi Mawu tsɔ ke mí. Eye menye zi ɖeka koe Yehowa tsɔnɛ kea mí o, ke boŋ zi akpe geɖe. Ekema ɖe míate ŋu atsɔ agɔ siwo mía nɔvi aɖe dze le mía dzi la akee zi geɖe, ne míaƒe nya dzɔ gɔ̃ hã oa? Abe ale si Yesu gblɔe le Todzimawunyaa me ene la, Mawu atsɔ ‘míaƒe fewo ake mí, abe ale si míawo hã míetsɔnɛ kea ame siwo nyi fe le mía ŋu ene.’—Mateo 6:12.\nNu kae na Petro bia nya tso nɔvia ƒe nu vɔ̃ si wòatsɔ akee ŋu, eye nu ka tae wòanya bui be enye dɔmenyowɔwɔ be yeatsɔ ake zi adre?\nAleke fia la ƒe nuwɔwɔ ɖe kluvi si ɖe kuku be woakpɔ nublanui na ye ŋui la to vovo tso ale si kluvi ma wɔ nu ɖe ehati kluvi ŋu la gbɔe?\nNufiame kae le Yesu ƒe kpɔɖeŋua me na mí?


2 Kronika 2 | Biblia Le Internet Dzi | Xexe Yeye Gɔmeɖeɖe\nDzadzraɖo ɖe gbedoxɔa tutu ŋu (1-18)\n2 Salomo ɖe gbe be woatu xɔ na Yehowa ƒe ŋkɔ,+ eye woatu xɔ* na yeƒe fiaɖuƒe la.+ 2 Salomo tia ŋutsu akpe blaadre be woanye agbatedɔwɔlawo,* kple ŋutsu akpe blaenyi be woanye kpekpalawo le towo dzi,+ kple ŋutsu akpe etɔ̃ alafa ade be woanye dzikpɔlawo ɖe wo nu.+ 3 Azɔ hã, Salomo dɔ ame ɖo ɖe Tiro-fia Hiram+ be: “Ale si nèwɔ na fofonye David, eye nèɖo sedertiwo ɖee be wòatu xɔ* si me wòanɔ la,+ wɔe na nye hã nenema. 4 Fifia mele xɔ tu ge na Yehowa nye Mawu ƒe ŋkɔ, akɔ eŋu nɛ, ne matsɔ atike ʋeʋĩ ado dzudzɔ+ le eŋkume, atsɔ abolo siwo woɖona ɖe wo nɔewo dzi* ɖaa+ aɖo afi ma, asa numevɔwo le afi ma ŋdi kple fiẽ,+ le Sabatwo+ dzi, le dzinu yeyewo+ dzi kple Yehowa mía Mawu ƒe azãɖuɣiwo.+ Esia anye ɖoɖo na Israel ɖaa. 5 Xɔ si tu ge mala la alolo, elabena mía Mawu la lolo wu mawu bubuawo katã. 6 Eye ame ka ate ŋu atu xɔ nɛ? Elabena dziƒowo kple dziƒowo ƒe dziƒo melolo nɛ o,+ eye ame kae menye ne mayi xɔ tu ge nɛ, ɖe menye xɔ si me woado dzudzɔ le le eŋkume koe mate ŋu atu oa? 7 Eya ta ɖo aɖaŋudɔwɔla si bi ɖe sika, klosalo, akɔbli,+ gayibɔ, alẽfuka si wode ama aɖabɛ dzĩtɔe, ka dzĩ kple ka blɔtɔ ŋu dɔwɔwɔ me, ame si nya ale si woɖea nɔnɔme ɖe nu dzi la ɖem. Awɔ dɔ kple ame bibi siwo le gbɔnye le Yuda kple Yerusalem, siwo fofonye David di da ɖi.+ 8 Eye ɖo sedertiwo, sesewutiwo+ kple papawutiwo+ ɖem tso Lebanon, elabena menyae nyuie be wò subɔviwo bi ɖe Lebanon+ tiwo tsotso me. Nye subɔviwo awɔ dɔ kple wò subɔviwo,+ 9 ne woadzra atiwo ɖo nam taŋtaŋ, elabena xɔ si tu ge mala la alolo eteƒe makɔ o. 10 Kpɔ ɖa, matsɔ lu kɔr* akpe blaeve, ƒo kɔr akpe blaeve, wain baf* akpe blaeve kple ami baf akpe blaeve ana wòanye nuɖuɖu na wò subɔviwo,+ ame siwo le atiawo tsom.” 11 Eye Tiro-fia Hiram ŋlɔ agbalẽ ɖo ɖe Salomo be: “Esi Yehowa lɔ̃ eƒe dukɔ la tae wòtsɔ wò ɖo fiae ɖe wo nu.” 12 Hiram gagblɔ be: “Woakafu Yehowa, Israel ƒe Mawu la, ame si wɔ dziƒowo kple anyigba, elabena ena vi nyanu+ Fia David, eye wòna aɖaŋudzedze kple nugɔmesesee,+ ame si atu xɔ na Yehowa, eye wòatu xɔ na eya ŋutɔ ƒe fiaɖuƒe. 13 Eya ta mele Hiram-Abi,+ ame si nye aɖaŋudɔwɔla bibi, eye nunya le tagbɔ nɛ la ɖom ɖe wò, 14 enye nyɔnu aɖe si tso Dan-to la me ƒe vi, ke fofoa nye Tirotɔ; ebi ɖe sika, klosalo, akɔbli, gayibɔ, ati kple kpe, alẽfu si wode ama aɖabɛ dzĩtɔe, ka blɔtɔ kple avɔ biɖibiɖi kple ka dzĩ+ ŋu dɔwɔwɔ me. Ate ŋu aɖe nɔnɔme ɖe sia ɖe ƒomevi ɖe nu dzi ahawɔ aɖaŋudɔ ɖe sia ɖe si wode esi.+ Awɔ dɔ kple wò ŋutɔ wò aɖaŋudɔwɔla bibiwo kple nye aƒetɔ fofowò David ƒe aɖaŋudɔwɔla bibiwo. 15 Azɔ la, nye aƒetɔ neɖo lu kple ƒo, ami kple wain si ŋugbe wòdo la ɖe eƒe subɔviwo.+ 16 Míatso atiwo tso Lebanon,+ ale si nu hiã wò, eye míabla wo tatata ato ƒu dzi ava Yopa+ na wò, ne nàva lɔ wo ayi Yerusalem.”+ 17 Salomo xlẽ ŋutsu siwo katã nye amedzrowo le Israel-nyigba dzi,+ abe ale si fofoa David hã wɔe ene;+ eye wole ŋutsu akpe alafa ɖeka blaatɔ̃ vɔ etɔ̃ alafa ade. 18 Eye wòtsɔ wo dometɔ akpe blaadre ɖo agbatedɔwɔlawo,* etsɔ ame akpe blaenyi ɖo kpekpalawo+ le towo dzi, eye ame akpe etɔ̃ alafa ade nye dɔdzikpɔla siwo kpɔa egbɔ be ameawo nawɔ dɔ.+


GBE BUBU Armenian (West) Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Danish Dutch Eŋlisi Eʋegbe Ga German Hiligaynon Hungarian Igbo Italian Korean Lithuanian Malagasy Moore Myanmar Persian Polish Portuguese Quechua (Bolivia) Rarotongan Romanian Sepedi Setswana Silozi Slovak Slovenian Swahili Tsonga Turkish Ukrainian\nSrɔ̃ɖeɖe ŋuti nukpɔsusu kae naa ƒomewo kpɔa dzidzɔ?\nSrɔ̃ɖeɖe nye kadodo si le kɔkɔe le Mawu ŋkume. Esi wobia Yesu be esɔ be ame nagbe srɔ̃a hã la, eɖo eŋu be: “Ðe miexlẽe kpɔ be ame si wɔ ame tso gɔmedzedzea me la, atsu kple asi wòwɔ woe, eye wògblɔ be, ‘Le esia ta ŋutsu agblẽ fofoa kple dadaa ɖi, eye wòalé ɖe srɔ̃a ŋu, eye woa kple eve la woazu ŋutilã ɖeka’ oa? Eya ta womeganye eve o, ke boŋ ŋutilã ɖeka. Eya ŋuti nu si Mawu bla ɖekae la, ame aɖeke negama eme o. . . . Ame sia ame si gbe srɔ̃a, ne menye le agbe gbegblẽ nɔnɔ ta o, eye wòɖe bubu la, ewɔ ahasi.” (Mateo 19:4-6, 9) Ne srɔ̃tɔwo wɔ ɖe Yesu ƒe nuxlɔ̃ame sia dzi hewɔ nuteƒe na wo nɔewo la, ƒomea me tɔwo katã kpɔa dzidzɔ eye wosena le wo ɖokui me be yewole dedie.\nNu ka tae lɔlɔ̃ na Mawu naa ƒomewo kpɔa dzidzɔ?\nYesu gblɔ be: “‘Ele be nàlɔ̃ Yehowa wò Mawu kple wò dzi blibo kple wò luʋɔ blibo kple wò tamesusu blibo.’ Esiae nye sedede gãtɔ kple gbãtɔ.” Ke ekae nye evelia? Yesu gblɔ be: “Ele be nàlɔ̃ hawòvi [wò ƒomea, si me tɔwo nye ame siwo te ɖe ŋuwò kplikplikpli wu la hã] abe wò ŋutɔ ɖokuiwò ene.” (Mateo 22:37-39) Eya ta nu vevi si naa ƒomewo kpɔa dzidzɔe nye ƒomedodo nyui me nɔnɔ kple Mawu le esi lɔlɔ̃ na eyama ʋãa mí be míalɔ̃ mía haviwo hã ta.\nAlekee srɔ̃ŋutsu kple srɔ̃nyɔnu ate ŋu ado dzidzɔ na wo nɔewo?\nSrɔ̃ŋutsuwo ana wo srɔ̃wo nakpɔ dzidzɔ ne wosrɔ̃ Yesu ƒe kpɔɖeŋu. Eɖe ɖokuitsɔtsɔsavɔ ƒe lɔlɔ̃ fia hamea, si nye srɔ̃a le kpɔɖeŋunyagbɔgblɔ nu. (Efesotɔwo 5:25) Yesu gblɔ be: “Amegbetɔvi la va, menye be woasubɔ ye o, ke boŋ be yeasubɔ.” (Mateo 20:28) Yesu ƒe nya me mesẽ eye wòɖu aƒetɔ ɖe ame siwo nɔ eƒe kpɔkplɔ te la dzi o, ke boŋ ena woƒe dzi dze eme. (Mateo 11:28) Eya ta ele be srɔ̃ŋutsuwo nawɔ woƒe tanyenyea ŋu dɔ le mɔ si aɖe vi na ƒomea me tɔwo katã nu.\nSrɔ̃nyɔnuwo hã ate ŋu asrɔ̃ nu tso Yesu gbɔ. Biblia gblɔ be ‘Kristo la ƒe tae nye Mawu.’ Egblɔ hã be ‘nyɔnu ƒe tae nye ŋutsu.’ (1 Korintotɔwo 11:3) Yesu mebui be enye gbɔɖiame na ye be yeabɔbɔ ye ɖokui ɖe Mawu te o. Edea bubu deto Fofoa ŋu. Yesu gblɔ be: “Mewɔa nu siwo dzea eŋu ɣesiaɣi.” (Yohanes 8:29) Srɔ̃nyɔnu si bɔbɔa eɖokui ɖe srɔ̃a ƒe tanyenye te le esi wòlɔ̃ Mawu hedea bubu eŋu ta la wɔa akpa vevi aɖe le nana be woƒe ƒomea nakpɔ dzidzɔ me.\nNu kae dzilawo ate ŋu asrɔ̃ tso ale si Yesu bua ɖeviwoe me?\nYesu zãa eƒe ɣeyiɣi ɖe ɖeviwo ŋu eye wòtsɔa ɖe le woƒe nukpɔsusuwo kple seselelãmewo me. Biblia gblɔ be: “Yesu yɔ ɖevi sueawo va eɖokui gbɔ gblɔ be: ‘Mina ɖevi sueawo nava gbɔnye.’” (Luka 18:15, 16) Ɣeaɖeɣi la, amewo he nya ɖe ŋutsuvi sue aɖewo siwo ɖe Yesu dzi xɔxɔ se gblɔ la ŋu. Gake Yesu kafu ŋutsuviawo hegblɔ na ame siwo nɔ nya hem ɖe wo ŋu la be: “Ðe miexlẽ nya sia kpɔ be, ‘Vidzĩwo kple vi nonowo ƒe nu me nèdzra kafukafu ɖo’ oa?”—Mateo 21:15, 16.\nNu kae ɖeviwo ate ŋu asrɔ̃ tso Yesu gbɔ?\nYesu ɖo kpɔɖeŋu nyui aɖe na ɖeviwo le ale si woatsɔ ɖe le Mawu subɔsubɔ mee gome. Esime wòxɔ ƒe 12 la, wokpɔe “le gbedoxɔa me wòbɔbɔ nɔ anyi ɖe nufialawo dome, eye wònɔ to ɖom wo henɔ nyawo biam wo.” Dɔ kae esia wɔ ɖe amewo dzi? “Eƒe nugɔmesese kple eƒe nyaŋuɖoɖowo wɔ mo yaa na ame siwo katã nɔ to ɖomee la.” (Luka 2:42, 46, 47) Ke hã, Yesu ƒe nunya mena wòdo eɖokui ɖe dzi o. Ke boŋ ena wòdea bubu edzilawo ŋu. Biblia gblɔ be: “[Eyi] edzi bɔbɔ eɖokui na wo.”—Luka 2:51.\nKpɔ agbalẽ si nye Nuka Tututue Nye Biblia ƒe Nufiafia? * ƒe ta 14 lia hena numeɖeɖe bubuwo


Alesi Nàna Dzidzɔ Nanɔ Wò Ƒomea Me | Biblia ƒe Nufiafia\nAlesi Nàna Dzidzɔ Nanɔ Wò Ƒomea Me\nNukae wòfia be woanye srɔ̃ŋutsu nyui?\nAleke woawɔ anye srɔ̃nyɔnu nyui?\nNukae wòbia be woanye dzila nyui?\nAleke ɖeviwo hã ate ŋu ana dzidzɔ nanɔ ƒomea mee?\n1. Nu vevi kae nana dzidzɔ nɔa ƒomea me?\nYEHOWA MAWU di be dzidzɔ nanɔ wò ƒomea me. Eƒe Nya, Biblia, na mɔfiamewo ƒomea me tɔ ɖesiaɖe, eye wògblɔ akpa si Mawu di be amesiame nawɔ. Ne ƒomea me tɔwo wɔ woƒe akpa dzi abe alesi Mawu ɖo aɖaŋui ene la, ehea dzidzeme geɖe vanɛ. Yesu gblɔ be: “Woayra amesiwo le mawunya la sem, eye wole edzi wɔm.”—Luka 11:28.\n2. Nuka nyanya dzie ƒome ƒe dzidzɔkpɔkpɔ nɔa te ɖo?\n2 Nusi koŋ naa dzidzɔ nɔa ƒomea mee nye nu vevi aɖe nyanya, be Yehowa, amesi Yesu yɔ be “Mía Fofo,” gbɔe ƒomea dzɔ tso. (Mateo 6:9) Mía Fofo si le dziƒo ye na ƒome sia ƒome si le anyigba dzi la li—eye eyae nya nusi naa ƒomewo kpɔa dzidzɔ. (Efesotɔwo 3:14, 15) Ke nukae nye Biblia ƒe nufiafia ku ɖe akpa si wòle be ƒomea me tɔ ɖesiaɖe nawɔ ŋu?\nMAWUE ÐO ƑOMEA ANYI\n3. Aleke Biblia ƒo nu tso ameƒomea ƒe gɔmedzedze ŋu, eye aleke míewɔ nya be nya si wògblɔ nye nyateƒe?\n3 Yehowa wɔ ame eve gbãtɔ siwo nye Adam kple Xawa be woanɔ anyi ɖekae anye srɔ̃ŋutsu kple srɔ̃nyɔnu. Eda wo ɖe paradisoƒe dzeani aɖe—si nye Eden-bɔ—me le anyigba dzi eye wògblɔ na wo be woadzi vi. Yehowa gblɔ be: “Midzi, ne miasɔ gbɔ, eye miayɔ anyigba la dzi.” (Mose I, 1:26-28; 2:18, 21-24) Menye ŋutinya dzro alo nyakpakpa aɖe koe nya sia nye o, elabena Yesu ɖee fia be nya si wogblɔ le Mose ƒe Agbalẽ Gbãtɔ me ku ɖe amegbetɔƒomea ƒe gɔmedzedze ŋu la nye nyateƒe. (Mateo 19:4, 5) Togbɔ be egbea míele kuxi geɖe me tom eye menye aleae Mawu ɖoe be agbea nanɔ o hã la, mina míakpɔ nusita wòanya wɔ be dzidzɔ nanɔ ƒomea me ɖa.\n4. (a) Aleke ƒomea me tɔ ɖesiaɖe ate ŋu ana dzidzɔ nanɔ ƒomea mee? (b) Nukatae nu sɔsrɔ̃ tso Yesu ƒe agbenɔnɔ ŋu hiã vevie be dzidzɔ nanɔ ƒomea me?\n4 Ƒomea me tɔ ɖesiaɖe ate ŋu ana dzidzɔ nanɔ ƒomea me nenye be esrɔ̃ Mawu le lɔlɔ̃ ɖeɖefia me. (Efesotɔwo 5:1, 2) Gake aleke míawɔ asrɔ̃ Mawu, esi wònye míate ŋu akpɔe o? Míate ŋu asrɔ̃ nu tso alesi Yehowa wɔa nui ŋu ne míekpɔ alesi eƒe Ŋgɔgbevi si wòdɔ tso dziƒo ɖo ɖe anyigba dzi la va wɔ nui. (Yohanes 1:14, 18) Esime Vi sia, si nye Yesu Kristo, nɔ anyigba dzi la, eɖe Fofoa si le dziƒo ƒe nɔnɔme fia nyuie ale gbegbe be Yesu kpɔkpɔ kple toɖoɖoe nɔ ko abe Yehowa gbɔ nɔnɔ kple toɖoɖo Eyama ene. (Yohanes 14:9) Eyata ne mía dometɔ ɖesiaɖe srɔ̃ nu tso lɔlɔ̃ si Yesu ɖe fia ŋu eye míedze eƒe kpɔɖeŋu yome la, míana dzidzɔ geɖe wu nanɔ míaƒe ƒomea me.\nYESU ÐO KPƆÐEŊU NA SRƆ̃ŊUTSUWO\n5, 6. (a) Aleke alesi Yesu wɔa nu ɖe hamea ŋui la nye kpɔɖeŋu na srɔ̃ŋutsuwo? (b) Nukae wòle be ame nawɔ be woatsɔ eƒe nuvɔ̃wo akee?\n5 Biblia la gblɔ be ele be srɔ̃ŋutsuwo nawɔ nu ɖe wo srɔ̃wo ŋu abe alesi Yesu wɔ nu ɖe eƒe apostolowo ŋui ene. Bu Biblia ƒe mɔfiame sia ŋu kpɔ: ‘Mi ŋutsuwo la, miyi edzi mialɔ̃ mia ŋutɔ mia srɔ̃wo, abe alesi Kristo hã lɔ̃ hame la, eye wòtsɔ ye ŋutɔ ɖokui hena ɖe eta la ene. Nenema ke wòle na ŋutsuwo be, woalɔ̃ woa ŋutɔwo wo srɔ̃wo abe woa ŋutɔwo ƒe ŋutilãwo ene. Amesi lɔ̃a ye ŋutɔ srɔ̃ la, elɔ̃a eɖokui; elabena ame aɖeke melé fu ye ŋutɔ ƒe ŋutilã kpɔ o, ke boŋ enyinɛ, eye wòkpɔa edzi, abe alesi Kristo hã wɔna na hame la ene.’—Efesotɔwo 5:23, 25-29.\n6 Alesi Yesu lɔ̃ eƒe nusrɔ̃la siwo ƒo ƒu wɔ hame la nye kpɔɖeŋu nyui aɖe na srɔ̃ŋutsuwo. Yesu ‘lɔ̃ wo vaseɖe nuwuwu,’ eye wòtsɔ eƒe agbe ɖo anyi ɖe wo ta togbɔ be wonye ame madeblibowo hã. (Yohanes 13:1; 15:13) Nenema ke woxlɔ̃ nu srɔ̃ŋutsuwo be: ‘Miyi edzi mialɔ̃ mia srɔ̃wo, eye migawɔ dɔmevevi le wo ŋu o.’ (Kolosetɔwo 3:19) Nukae akpe ɖe srɔ̃ŋutsu ŋu be wòawɔ ɖe nuxlɔ̃ame ma dzi, vevietɔ ne srɔ̃a mewɔa nu le nuŋububu nyuie me ɣeaɖewoɣi o? Ele be wòaɖo ŋku edzi be ye ŋutɔ hã yewɔa vodada, eye wòaɖo ŋku nusi wòle be wòawɔ be Mawu natsɔe akee dzi. Nukae wòle be wòawɔ? Ele be wòatsɔ amesiwo wɔ nuvɔ̃ ɖe eŋu la ƒe nuvɔ̃wo ake wo, srɔ̃a tɔwo hã le eme. Eye ele be srɔ̃nyɔnua hã nawɔ nenema ke. (Mateo 6:12, 14, 15) Èkpɔ nusita ame aɖewo gblɔna be srɔ̃ɖeɖe si me dzidzɔ le ye nye esi me ame evea lɔ̃na faa tsɔ kea wo nɔewoa?\n7. Aleke Yesu bu eƒe nusrɔ̃lawo ŋui, eye kpɔɖeŋu kae wòɖo na srɔ̃ŋutsuwo?\n7 Anyo be srɔ̃ŋutsuwo nade dzesii hã be Yesu bua eƒe nusrɔ̃lawo ŋu ɣesiaɣi. Ebu woƒe ŋutetewo ƒe seɖoƒe kple woƒe nuhiahiãwo ŋu. Le kpɔɖeŋu me, esi ɖeɖi te wo ŋu la, egblɔ na wo be: “Miva, ne míawo ɖeɖe míayi gbedzi, ne míadzudzɔ mía ɖokui ʋɛ.” (Marko 6:30-32) Nenema ke wòle be woabu srɔ̃nyɔnuwo hã ŋui. Biblia gblɔ tso wo ŋu be wonye “gbɔdzɔgbɔdzɔtɔwo,” eye wòde se na srɔ̃ŋutsuwo be ‘woatsɔ bubu ana wo.’ Nukatae? Elabena srɔ̃ŋutsuwo kple srɔ̃nyɔnuwo siaa nye “agbe ƒe amenuveve hadomenyilawo.” (Petro I, 3:7) Srɔ̃ŋutsuwo naɖo ŋku edzi be nusi xɔ asi le Mawu ŋkumee nye nuteƒewɔwɔ, ke menye ame ƒe ŋutsu alo nyɔnu nyenyee o.—Psalmo 101:6.\n8. (a) Mɔ ka nue srɔ̃ŋutsu si “lɔ̃a ye ŋutɔ srɔ̃ la, elɔ̃a eɖokui” le? (b) Nukae wòfia ne wogblɔ be srɔ̃ŋutsu kple srɔ̃a wonye “ŋutilã ɖeka”?\n8 Biblia gblɔ be srɔ̃ŋutsu si “lɔ̃a ye ŋutɔ srɔ̃ la, elɔ̃a eɖokui.” Nusitae nye be Yesu ɖee fia be ŋutsu kple srɔ̃a ‘meganye ame eve azɔ o, negbe ŋutilã ɖeka ko.’ (Mateo 19:6) Le esia ta mele be wo dometɔ aɖeke nadɔ kple ame bubu aɖeke o. (Lododowo 5:15-21; Hebritɔwo 13:4) Nusi akpe ɖe wo ŋu le esia mee nye be woatsɔ ɖe le wo nɔewo ƒe nuhiahiãwo me, ke menye wo ɖokui tɔ ko me o. (Korintotɔwo I, 7:3-5) Ŋkuɖodzinya sia sɔ nyuie be: ‘Ame aɖeke melé fu ye ŋutɔ ƒe ŋutilã kpɔ o, ke boŋ enyinɛ, eye wòkpɔa edzi.’ Ehiã be srɔ̃ŋutsu nalɔ̃ srɔ̃a abe eya ŋutɔ ɖokui ene, eye wòaɖo ŋku edzi be yeabu esia ŋuti kɔnta na amesi te yele, si nye Yesu Kristo.—Efesotɔwo 5:29; Korintotɔwo I, 11:3.\n9. Yesu ƒe nɔnɔme ka ŋue woƒo nu tsoe le Filipitɔwo 1:8, eye nukata wòle be srɔ̃ŋutsu nawɔ nu nenema ɖe srɔ̃a ŋu?\n9 Apostolo Paulo ƒo nu tso alesi ‘Yesu Kristo ƒe dɔme trɔna ɖe ame ŋui’ ŋu. (Filipitɔwo 1:8) Alesi Yesu wɔa nu ɖe ame ŋu tufafatɔe la naa dzidzeme ame, eye eƒe nɔnɔme sia lé dzi na nyɔnu siwo va zu eƒe nusrɔ̃lawo. (Yohanes 20:1, 11-13, 16) Nenemae srɔ̃nyɔnu dina vevie be ye srɔ̃ nawɔ nu ɖe ye ŋui le dɔmetɔtrɔ kple tufafa me.\nKPƆÐEŊU NA SRƆ̃NYƆNUWO\n10. Aleke Yesu ɖo kpɔɖeŋu nyui aɖe na srɔ̃nyɔnuwoe?\n10 Habɔbɔe ƒomea nye, eyata be wòawɔ dɔ nyuie la, ehiã be ta nanɔ esi. Yesu gɔ̃ hã bɔbɔna ɖe Ame aɖe si nye eƒe Ta te. “Kristo ƒe ta enye Mawu” abe alesi ko “nyɔnu ƒe ta enye ŋutsu” ene. (Korintotɔwo I, 11:3) Esi ame aɖe li si ƒe tanyenye te mí katã míele, si nye amesi te wòle be míabɔbɔ ɖo ta la, alesi Yesu bɔbɔ eɖokui ɖe Mawu ƒe tanyenye tee la zu kpɔɖeŋu nyui aɖe na mí.\n11. Nɔnɔme kae wòle be srɔ̃nyɔnu naɖe afia srɔ̃a, eye ŋusẽ kae eƒe agbenɔnɔ ate ŋu akpɔ ɖe ŋutsua dzi?\n11 Ame madeblibowo wɔa vodada, eyata zi geɖe ŋutsuwo mete ŋu wɔa woƒe tanyenye ŋudɔ le mɔ nyuitɔ kekeake nu o. Ke nukae wòle be srɔ̃nyɔnu nawɔ? Mele be wòabui be nusi wɔm ye srɔ̃ le mele ɖeke me o alo ate kpɔ be yeaxɔ tanyenyea le esi o. Anyo be srɔ̃nyɔnu naɖo ŋku edzi be gbɔgbɔ fatu, si nɔa anyi kpoo xɔ asi ŋutɔ le Mawu ŋkume. (Petro I, 3:4) Ne srɔ̃nyɔnu ɖea nɔnɔme sia fiana le nɔnɔme sesẽwo gɔ̃ hã me la, anɔ bɔbɔe nɛ be wòabɔbɔ eɖokui abe alesi Mawu ɖoe ene. Gawu la, Biblia gblɔ be: ‘Ele be srɔ̃nyɔnu natsɔ bubu deto ana srɔ̃a.’ (Efesotɔwo 5:33) Gake ne edzɔ be ŋutsua ya mebɔbɔ ɖe Kristo, si nye eƒe Ta, te o ɖe? Biblia xlɔ̃ nu srɔ̃nyɔnuwo be: “Mibɔbɔ mia ɖokui na mia ŋutɔwo mia srɔ̃wo, bena ne ame aɖewo meɖo to nya la o la, nyɔnuwo ƒe agbenɔnɔ nya aɖeke magblɔ la naɖe wo, esi wokpɔ miaƒe agbenɔnɔ dzadzɛ [kple bubu deto] ɖa la.”—Petro I, 3:1, 2.\n12. Nukata menye nu gbegblẽ be srɔ̃nyɔnu nado eƒe susu ɖa le bubumɔ nu o?\n12 Ne srɔ̃nyɔnu do susu aɖe ɖa tufafatɔe si to vovo na srɔ̃a, si nye xɔsetɔ alo dzimaxɔsetɔ ƒe susu la, ema mefia be mede bubu eŋu o. Ate ŋu anye be nyɔnua ƒe nukpɔsusua nyo, eye ate ŋu aɖe vi na ƒome bliboa ne ŋutsua ɖo toe. Togbɔ be susu aɖe si Abraham srɔ̃ Sara do ɖa be woatsɔ akpɔ ƒomekuxi aɖe gbɔ medze ŋutsua ŋu o hã la, Mawu gblɔ nɛ be: “Ðo to Sara.” (Mose I, 21:9-12) Ne srɔ̃ŋutsu wɔ nyametsotso mamlɛa le nya aɖe si metsi tre ɖe Mawu ƒe se ŋu o me la, enye ɖokuibɔbɔ ɖeɖefia be nyɔnua nawɔ ɖeka kplii.—Dɔwɔwɔwo 5:29; Efesotɔwo 5:24.\nKpɔɖeŋu nyui kae Sara ɖo ɖi na srɔ̃nyɔnuwo?\n13. (a) Nukae Tito 2:4, 5 xlɔ̃ nu srɔ̃nyɔnuwo be woawɔ? (b) Nukae Biblia gblɔ tso kaklã kple srɔ̃gbegbe ŋu?\n13 Srɔ̃nyɔnu ate ŋu awɔ nu vovovowo le beléle na ƒomea me. Le kpɔɖeŋu me, Biblia gblɔ na srɔ̃nyɔnuwo be ele be “woalɔ̃ wo srɔ̃wo kple wo viwo, woanye ɖokuidziɖulawo, ame dzadzɛwo, aƒeme dɔwɔlawo, dɔmenyotɔwo, eye woabɔbɔ wo ɖokui na woa ŋutɔ wo srɔ̃wo.” (Tito 2:4, 5) Srɔ̃nyɔnu vidada si wɔa nusiawo ƒe nu anyo eƒe ƒomea ŋu godoo eye woalɔ̃e ahade bubu eŋu ɣesiaɣi. (Lododowo 31:10, 28) Gake esi wònye be ame madeblibo evee va wɔ ɖeka le srɔ̃ɖeɖe me ta la, ate ŋu adzɔ be nɔnɔme sesẽ aɖewo nahe kaklã alo srɔ̃gbegbe vɛ. Biblia ɖe mɔ ɖe kaklã ŋu le nɔnɔme aɖewo me. Gake kaklã ɖa tso ame nɔewo gbɔ nye ŋkubiãnya, eyata Biblia na nuxlɔ̃ame sia be: “Nyɔnu nagagbe srɔ̃a o . . . eye ŋutsu hã nagagbe srɔ̃a o.” (Korintotɔwo I, 7:10, 11) Nusi dzi Ŋɔŋlɔawo da asi ɖo si dzi woanɔ te ɖo agbe srɔ̃ koe nye ne wo dometɔ ɖeka wɔ ahasi.—Mateo 19:9.\nKPƆÐEŊU DEBLIBO NA DZILAWO\n14. Aleke Yesu wɔ nu ɖe ɖeviwo ŋui, eye nukae ɖeviwo hiã tso wo dzilawo gbɔ?\n14 Yesu ɖo kpɔɖeŋu deblibo aɖe ɖi na dzilawo le alesi wòwɔ nu ɖe ɖeviwo ŋui me. Esi amewo nɔ mɔ xem ɖe ɖeviwo nu be woagate ɖe Yesu ŋu o la, egblɔ na wo be: “Mina ɖeviwo nava gbɔnye, eye migaxe mɔ na wo o.” Biblia gblɔ be “esi wòlé wo ɖe eƒe akɔnu la, eyra wo, le esime wòda asi ɖe wo dzi.” (Marko 10:13-16) Esi Yesu kpɔ vovo ɖe ɖeviwo ŋu ɖe, ɖe mele be miawo hã miakpɔ vovo ɖe mia viŋutsuwo kple mia vinyɔnuwo ŋu oa? Menye miaƒe ɣeyiɣi suesue aɖewo kpɔkpɔ ɖe wo ŋue wohiã o, ke boŋ wohiã ɣeyiɣi geɖe. Ele vevie be dzilawo nazã ɣeyiɣi atsɔ afia nu wo viwo, elabena emae nye nusi Yehowa bia tso wo si be woawɔ.—Mose V, 6:4-9.\n15. Nukae dzilawo ate ŋu awɔ atsɔ akpɔ wo viwo tae?\n15 Esi xexe sia le vɔ̃ɖivɔ̃ɖim ɖe edzi ta la, nusi ɖeviwo hiãe nye dzila siwo akpɔ wo ta tso amesiwo dina be yewoagblẽ nu le wo ŋu, abe amesiwo tsɔa agbegbegblẽnɔnɔ ɖoa mɔ̃e na wo ene, la si me. Bu alesi Yesu kpɔ eƒe nusrɔ̃la siwo wòyɔna vividoɖeameŋutɔe be “vinyewo” tae ŋu kpɔ. Esi wolé Yesu eye wònya be woawu ye kpuie la, edi mɔnu aɖe na eƒe nusrɔ̃lawo si dzo. (Yohanes 13:33; 18:7-9) Dzilawo, ele be mianɔ ŋudzɔ ɖe Abosam ƒe agbagbadzedze be yeagblẽ nu le mia viwo ŋu la ŋu. Ehiã be miaxlɔ̃ nu wo do ŋgɔ. * (Petro I, 5:8) Ðeviwo dze ŋgɔ ŋutilã me, mawusubusubɔ me, kple agbenyuinɔnɔ me fɔku dziŋɔwo fifia wu ɣeyiɣi ɖesiaɖe.\nNukae dzilawo ate ŋu asrɔ̃ tso alesi Yesu wɔ nu ɖe ɖeviwo ŋui me?\n16. Nukae dzilawo ate ŋu asrɔ̃ tso alesi Yesu wɔ nu ɖe eƒe nusrɔ̃lawo ƒe blibomademade ŋui me?\n16 Le zã si do ŋgɔ na Yesu ƒe ku me la, eƒe nusrɔ̃lawo ʋli nya le amesi nye gãtɔ wu le wo dome ŋu. Yesu medo dziku ɖe wo ŋu o, ke boŋ eyi edzi xlɔ̃ nu wo lɔlɔ̃tɔe to nuƒoƒo na wo kple kpɔɖeŋu ɖoɖo na wo me. (Luka 22:24-27; Yohanes 13:3-8) Dzilawo, ɖe miekpɔ alesi miate ŋu asrɔ̃ Yesu ƒe kpɔɖeŋu le alesi miaɖɔ mia viwo ɖoe mea? Ele eme baa be woahiã tohehe ya, gake ele be woawɔ esia “ɖe ɖoɖo nu,” alo va ɖo afisi sɔ, eye menye le dziku me gbeɖe o. Mele be miada gbe ɖe wo “abe yitɔame ene” o. (Yeremya 30:11; Lododowo 12:18) Ele be nàna hehe viwòwo ale be woava kpɔe emegbe be mɔ si nu nèna hehe yewo le la sɔ nyuie vavã.—Efesotɔwo 6:4; Hebritɔwo 12:9-11.\nKPƆÐEŊU NA ÐEVIWO\n17. Mɔ kawo nue Yesu ɖo kpɔɖeŋu deblibo ɖi na ɖeviwo le?\n17 Ke ɖe ɖeviwo hã ate ŋu asrɔ̃ nu tso Yesu gbɔa? Ẽ, woate ŋui! Yesu to kpɔɖeŋu si eya ŋutɔ ɖo ɖi dzi ɖe alesi wòle be ɖeviwo naɖo to wo dzilawoe fia. Egblɔ be: “Abe alesi Fofonye fiam ene la, nu mawo ke megblɔna.” Egblɔ kpee be: “Nye la mewɔa nusi dzea eŋu ɖaa.” (Yohanes 8:28, 29) Yesu ɖo to Fofoa si le dziƒo, eye Biblia gblɔ na ɖeviwo hã be woaɖo to wo dzilawo nenema ke. (Efesotɔwo 6:1-3) Togbɔ be ame debliboe Yesu nye tso ɖevime ke hã la, eɖo to dzilaa amegbetɔ madeblibo siwo nye Yosef kple Maria. Esia ana ƒome si me Yesu nɔ la me tɔ ɖesiaɖe nakpɔ dzidzɔ godoo!—Luka 2:4, 5, 51, 52.\n18. Nukatae Yesu ɖo to Fofoa si le dziƒo ɣeawokatãɣi, eye amekawoe akpɔ dzidzɔ ne ɖeviwo ɖo to wo dzilawo egbea?\n18 Ðeviwo, ɖe miate ŋu ade dzesi mɔ siwo dzi miato asrɔ̃ Yesu ale be miaƒe nuwɔna nado dzidzɔ na mia dzilawoa? Nyateƒee, ɣeaɖewoɣi ewɔna na sɔhɛwo be toɖoɖo yewo dzilawo sesẽna, gake emae nye nusi Mawu bia tso viwo si be woawɔ. (Lododowo 1:8; 6:20) Yesu ɖo to Fofoa si le dziƒo ɣeawokatãɣi, le nɔnɔme sesẽwo gɔ̃ hã me. Ɣeaɖeɣi le nu sesẽ aɖe si nye Mawu ƒe lɔlɔ̃nu si wòle be Yesu nawɔ me la, egblɔ be: “Tsɔ kplu sia [nusi wodi tso esi] yii le gbɔnye.” Ke hã Yesu wɔ nusi Mawu di tso esi, elabena enyae be ye Fofoe nye amesi nya nusi nye nyuitɔ. (Luka 22:42) Ne ɖeviwo hã srɔ̃ toɖoɖo la, woana wo dzilawo kple wo Fofo si le dziƒo nakpɔ dzidzɔ geɖe. *—Lododowo 23:22-25.\nNuka ŋue wòle be sɔhɛwo nabu ne woɖo tetekpɔ me?\n19. (a) Aleke Satana tea ɖeviwo kpɔnae? (b) Dɔ kae ɖeviwo ƒe nugbegblẽwɔwɔ wɔna ɖe dzilawo dzi?\n19 Esi Abosam te Yesu kpɔ ta la, míate ŋu akpɔ mɔ be ate ɖeviwo hã kpɔ be woawɔ nu gbegblẽ. (Mateo 4:1-10) Satana Abosam zãa hatiwo ƒe nyaƒoɖeamenu, eye tenɔnɔ ɖe nusia nu te ŋu sesẽna. Ekema aleke gbegbe wòle vevie be ɖeviwo nagade ha gbegblẽ o enye si! (Korintotɔwo I, 15:33) Yakob vinyɔnu Dina de ha kple amesiwo mesubɔa Yehowa o, eye esia kplɔe de kuxi gã aɖe me. (Mose I, 34:1, 2) Wò ya bu alesi gbegbe wòave ƒome bliboae ne ƒomea me tɔ aɖe ƒo eɖokui ɖe gbɔdɔdɔ ƒe agbegbegblẽnɔnɔ me ŋu kpɔ!—Lododowo 17:21, 25.\nNU VEVI SI NANA ƑOMEWO KPƆA DZIDZƆ\n20. Nukae wòle be ƒomea me tɔ ɖesiaɖe nawɔ be dzidzɔ nanɔ ƒomea me?\n20 Biblia ƒe nuxlɔ̃amewo dzi wɔwɔ nana wònɔa bɔbɔe be woakpɔ ƒomekuxiwo gbɔ. Le nyateƒe me la, eƒe nuxlɔ̃amewo dzi wɔwɔe nye nu vevi si nana ƒomewo kpɔa dzidzɔ. Eyata srɔ̃ŋutsu, lɔ̃ srɔ̃wò, eye nàwɔ nu ɖe eŋu abe alesi Yesu wɔ nu ɖe eƒe hamea ŋui ene. Srɔ̃nyɔnu, bɔbɔ ɖokuiwò ɖe srɔ̃wò ƒe tanyenye te, eye nàsrɔ̃ nyɔnu zãzɛ si ŋu woƒo nu tsoe le Lododowo 31:10-31 ƒe kpɔɖeŋu. Dzilawo, mina hehe mia viwo. (Lododowo 22:6) Vifofowo, ‘mikpɔ miaƒe aƒe dzi nyuie.’ (Timoteo I, 3:4, 5; 5:8) Eye ɖeviwo, miɖo to mia dzilawo. (Kolosetɔwo 3:20) Ƒomea me tɔ aɖeke mede blibo o, amesiame wɔa vodada. Eyata mibɔbɔ mia ɖokui na mia nɔewo, eye mibia tsɔtsɔke tso mia nɔewo gbɔ.\n21. Mɔkpɔkpɔ nyui kawoe le ŋgɔ na mí, eye aleke míawɔ ana dzidzɔ nanɔ ƒomea me fifia?\n21 Nyateƒee, nuxlɔ̃ame kple mɔfiame nyui gbogbo aɖewo le Biblia me ku ɖe ƒomegbenɔnɔ ŋu. Azɔ hã, egafia nu mí tso xexeme yeye si Mawu ahe vɛ kple anyigba dzi paradiso si me ameƒome kpɔdzidzɔ siwo subɔa Yehowa anɔ la ŋu. (Nyaɖeɖefia 21:3, 4) Mɔkpɔkpɔ nyui kawo gbegbee nye si le ŋgɔ na mí! Fifia kura gɔ̃ hã, míate ŋu ana dzidzɔ nanɔ ƒomea me to Mawu ƒe nufiame siwo le eƒe Nya, Biblia, me dzi wɔwɔ me.\n^ mm. 15 Àkpɔ alesi nàwɔ akpɔ viwòwo tae ŋuti mɔfiamewo le agbalẽ si nye Srɔ̃ Nu tso Nufiala Gã la Gbɔ, si Yehowa Ðasefowo ta, ƒe ta 32 lia me.\n^ mm. 18 Ne dzila aɖe bia tso via si be wòawɔ nane si nye dada le Mawu ƒe se dzi ko hafi wòasɔ be ɖevia nagbe toɖoɖoe.—Dɔwɔwɔwo 5:29.\nEle be srɔ̃ŋutsu nalɔ̃ srɔ̃a abe eya ŋutɔ ɖokui ene.—Efesotɔwo 5:25-29.\nEle be srɔ̃nyɔnu nalɔ̃ eƒe ƒomea eye wòade bubu srɔ̃a ŋu.—Tito 2:4, 5.\nEle vevie be dzilawo nalɔ̃ wo viwo, afia nu wo, ahakpɔ wo ta.—Mose V, 6:4-9.\nEle be ɖeviwo naɖo to wo dzilawo.—Efesotɔwo 6:1-3.